text:
Vamwe ovo ve liyamba va longe nehalo liwa—moNorway
OMIDO dinini opo da di ko, Roald naElsebeth, ovalihomboli ovo ve li mepupi lomido 40 nasha ova li tava hafele onghalamwenyo iwa moBergen, oshilando oshitivali mounene moNorway. Ova li hava kufa ombinga nouladi momalipyakidilo eongalo pamwe novana vavo, Isabel naFabian. Roald okwa kala omukulunhuongalo meongalo lavo, na Elsebeth omukokolindjila, ofimbo Isabel naFabian ova kala ovaudifi ovaladi.
MuSeptemba 2009, oukwaneumbo oo owa li wa tokola u ka udifile koshitukulwa she likalela oule woshivike. Onghee hano, Roald naElsebeth pamwe naFabian oo pefimbo opo a li e na omido 18, ova li va ya koNordkyn, oshitukulwa sha twala exwanga mefuta moshitukulwalongo shaFinnmark, okukoyelela ongonga yo-Arctic, lwokolundume elela lEdu. Ova li va udifila momukunda waKjøllefjord pamwe novamwameme novamwatate ovo navo va ka udifa koshitukulwa osho she likalela. Roald okwa ti: “Pehovelo loshivike osho, onda li nde lipandula eshi nda unganeka nawa oinima yange monghedi oyo ya kwafela nge ndi kufe ombinga moshilonga osho she likalekelwa oule woshivike.” Nonande Roald okwa li e lipandula oshivike osho, lwanima okwa ka kala vali te lipula noshinima shimwe. Oshike mbela sha li sha ningwa po?
TWA PULWA EPULO INATU LI TEELELA
Roald okwa ti: “Mario oo ta kokola ondjila moFinnmark okwa li e tu pula epulo inatu shi teelela ngeenge inatu hala okutembukila kodoolopa yedina Lakselv tu ka kwafele eongalo olo li na ovaudifi 23.” Roald okwa li a kumwa eshi a pulwa epulo olo ine shi teelela. Okwa ti: “Ame naElsebeth otwa li twa diladila oku ka longa apa pe na omhumbwe inene yovaudifi, ndele ongeenge nee ounona vetu va kulu nove li kuvo vene.” Ndele moule womafiku manini oo Roald a udifila moshitukulwa osho she likalela, okwa li a mona kutya ovanhu ova hala okulihonga kombinga yaJehova. Ova pumbwa ekwafo paife, ndele hakonima yefimbo. Okwa ti: “Epulo olo ola li tali ingaana momadiladilo ange nokanda li vali handi kofa omafiku onhumba.” Mario okwa li a twala Roald noukwaneumbo waye koLakselv osho shi li oshinano sheekilometa 240 lwaapo kolukadi laKjøllefjord. Okwa li a hala ovatalelipo ovo va ka tale vovene opo pe na eongalo olo linini.
Omukulunhuongalo umwe womovakulunhuongalo vavali wedina Andreas womeongalo lomuLakselv okwa li a ulikila ovatalelipo ovo omudingonoko nosho yo Olupale lOuhamba. Oilyo yeongalo olo oya li ye va hambelela nohamu noya li ya lombwela Roald naElsebeth kutya otashi ka kala shiwa ngeenge ova tembuka ve ke va kwafele moilonga yOuhamba. Andreas okwa li e va lombwela te limemesha kutya okwa unganeka nale opo Roald naFabian va ye komapulapulo oilonga. Mbela ovatalelipo ovo ova li tava ka ninga po shike?
OVA LI VA TOKOLA OKUNINGA PO SHIKE?
Tete Fabian okwa li a nyamukula ta ti: “Inandi hala okutembukila ko oku.” Ka li a hala okufiya po ookaume kaye ovo a kula pamwe navo meongalo limwe noku ka kale mokadoolopa kanini. Shikwao vali, ka li a mana okulihongela okupangela omalusheno. Ndele eshi Isabel (oo a li e na omido 21) a pulwa kutya ye ota diladila ngahelipi shi na sha nokutembuka, okwa ti: “Osho osho naanaa nda kala nda hala okuninga!” Lwanima okwa ti yo: “Eshi nde shi diladila lwoikando onde ke lipula kutya, ‘Onda diladila ngoo mondjila? Itandi ka djuulukwa nande ookaume kange? Ngeenge onda kala ngoo meongalo letu omo ndi wete oinima tai ende nawa?’” Mbela Elsebeth okwa ti ngahelipi shi na sha neshivo olo? Okwa ti: “Onda li ndi udite kutya Jehova okwa pa oukwaneumbo wetu oshilonga, ndele ohandi lipula ngoo vali neumbo letu olo opo la wapekululwa noinima aishe oyo twe likongela moule weedula 25 da pita.”
Konima eshi oshivike shavo shetalelepo sha pwa ko, Roald noukwaneumbo waye ova shuna koBergen, ndele ova kala ashike tava diladila ovamwaxe Ovakriste vokuLakselv osho shi li kokule neekilometa 2 100 lwaapo. Elsebeth okwa ti: “Onda li nda ilikana lwoikando kuJehova nonda kala handi kwatafana nookaume ketu ovo twa li twa shakeneka mokulitumina omafano noimoniwa.” Roald okwa ti: “Osha li sha pula efimbo opo ndi tambule ko ediladilo lokutembuka. Onda li yo handi diladila shi na sha nongeenge ohatu ka dula ngoo okulifila oshisho. Onda li nda ilikana kuJehova luhapu nonda kundafana yo noukwaneumbo wange nosho yo novamwatate va pyokoka.” Fabian okwa ti: “Eshi nda diladila lwoikando kombinga yasho, onda li nda mona kutya kandi na etomheno la kola lokwaanya. Onda kala handi ilikana lwoikando kuJehova, nehalo lange lokutembuka ola enda tali kulu.” Ongahelipi shi na sha naIsabel? Okwa li te lilongekidile etembu mokuhovela okukokola ondjila modoolopa yavo. Konima yeemwedi 6 odo a kala ta kokola ondjila nokulongifa efimbo lihapu mokukonakona Ombibeli paumwene, okwa li e udite kutya ota dulu okutembuka.
VA KATUKA EENGHATU OPO VA HANGE ELALAKANO LAVO
Eshi oukwaneumbo oo wa li wa kulika ehalo loku ka longa oko ku na omhumbwe inene yovaudifi, owa li wa katuka eenghatu opo u hange elalakano lao. Roald okwa li ta hafele oilonga hai futu nawa, ndele okwa li a indila a pewe efudo lodula aishe. Ndele nande ongaho, omuyandji waye woilonga okwa li e mu pula a kale ha longo oivike ivali, naihamano pedu. Roald okwa ti: “Oyuuyemo yange oya ka shuna pedu neenghono ndele nande ongaho oya li ya henena oku tu kwafela.”
Elsebeth okwa ti: “Omushamane wange okwa li a pula nge ndi kendabale okukonga eumbo moLakselv, fye tu hiilife eumbo letu olo li li moBergen. Osha li sha pula efimbo neenghendabala, ndele otwa ka pondola. Lwanima, ounona navo ova ka mona oilonga yetatafiku, nohave tu kwafele okufuta omalweendo noikulya.”
Isabel okwa ti: “Molwaashi otwa tembukila modoolopa inini, osha li shidjuu okumona oilonga opo ndi lifile oshisho ndi li omukokolindjila. Ndele omafimbo amwe, omunhu oho kala wa fya ounye.” Eshi Isabel a kala nokutambula ko oilonga yopakafimbo oyo a li a mona lwoikando omuwoi momudo wotete, okwa li a dula okukala ha lande oipumbiwa yaye. Mbela Fabian osha li she mu endela ngahelipi? Okwa ti: “Opo ndi twikile neetundi dange dokulideulila okupangela omalusheno, onda li ndi na okulonga ndi li omudeulwa. Osho onda li handi shi ningi moLakselv. Lwanima, onda li nda pita ekonakono lange nonda ka mona oilonga yetatafiku ndi li omupangeli womalusheno.”
NGHEE VAMWE VA TAMUNUNA MO OUKALELE WAVO
Marelius nomukulukadi waye Kesia navo ova li va hala oku ka kwafela koshitukulwa oko ku na omhumbwe inene yovaudifi. Marelius oo paife e na omido 29 okwa ti: “Oipopiwa yoshoongalele shoshitukulwa nomapulaapulo oo haa ningwa po e na sha noukokolindjila okwa kwafela nge ndi diladile shi na sha nokutamununa mo oukalele wange.” Ndele Kesia oo paife e na omido 26 okwa li e wete shidjuu okutembuka nokufiya po ovapambele. Okwa ti: “Onda li nda tila okukala kokule novaholike vange.” Lwanima Marelius okwa ka longa efimbo li yadi opo a fute omukuli weumbo lavo. Okwa ti: “Eshi nda kala nokwiilikana luhapu nokupula Jehova e tu kwafele tu ninge omalunduluko, opo ashike twa ka dula okutembuka.” Tete, ova kala nokulongifa efimbo lavo lihapu mokukonakona Ombibeli. Opo nee, ovalihomboli ovo ova li va landifa po eumbo lavo, tava efa po oilonga, nomuAuguste 2011 ova tembukila koshilando Alta, kolundume laNorway. Opo va dule okulikwafa ve li ovakokolindjila, Marelius oha longo e li omuvaluli woimaliwa, na Kesia oha longo mofitola.
Ovalihomboli vamwe ve na omido 30 nasha, Knut naLisbeth, ova li ve linyengifwa komahokololo omo-Yearbook (embo lokomudo) avamwe ovo tava longo koitukulwa oko ku na omhumbwe inene yovaudifi vOuhamba. Lisbeth okwa ti: “Oimoniwa oyo oya diladilifa nge shi na sha noku ka udifa koshilongo shimwe, ashike onda li handi ongaonga omolwokulipula ngeenge omunhu wahamakasha ngaashi ame ota dulu ngoo okuninga ngaho.” Ndele nande ongaho, ova li va katuka eenghatu va hange elalakano lavo. Knut okwa ti: “Otwa li twa landifa po eumbo letu, ndele hatu tembukile keumbo lameme opo tuha longife oimaliwa ihapu. Otwa li twa tembukila keongalo lOshiingilisha moBergen oule womudo umwe opo tu tale kutya ngeno otashi ka kala ngahelipi ngeenge otwa tembukile koshitukulwa oko haku popiwa elaka loshinailongo, notwa ka kala hatu di meumbo laina yaLisbeth.” Konima yefimbo linini, Knut naLisbeth ova ka tokola okutembukila koshilongo shokokule, koUganda. Ashike ova li hava shuna koNorway eemwedi mbali momudo opo va ka longe. Osho oshe va kwafela va mone oshimaliwa sha wana opo va dule okulifila oshisho nova udife efimbo li yadi moUganda fiyo omudo wa pwa ko.
“MAKELENI, NYE MU TALE OUWA WOMWENE APA U FIKE”
Mbela oinima oya ka endela ngahelipi ovaliyambi ovo? Roald okwa ti: “Otwa ka kala hatu kala pamwe efimbo lihapu tu li oukwaneumbo moshitukulwa osho she likalela, shi dulife eshi twa li moBergen. Oukwaneumbo wetu owa ka kala wa hangana. Oshi li yo enangeko noupuna okutala ounona vetu tava ningi exumokomesho lopamhepo.” Okwa ti yo: “Paife ihatu lipula vali unene noinima yopamaliko. Otwa mona kutya hayo mboli ya fimanenena.”
Elsebeth okwa li a mona kutya okwa pumbwa okulihonga elaka limwe. Omolwashike mbela? Oshitukulwa omo mu na eongalo laLakselv osha kwatela mo omukunda waKarasjok, oo u li ondingandinga yaSami omo mu na eedalele dokoitukulwa yokolundume laNorway, Sweden, Finland naRussia. Onghee hano, opo Elsebeth a dule okuudifila ovakalimo ovo, okwa li a hovela okulihonga elaka lOshisami. Paife ota dulu okupopya novanhu velaka olo ta longifa oitya yopehovelo. Mbela ota hafele ngoo okulonga moshitukulwa osho shipe? Okwa popya nehafo a ti: “Ohandi ningi omakonakonombibeli a-6. Omo ashike nda hala okuudifila moshitukulwa omu.”
Fabian, oo e li omukokolindjila nomuyakuliongalo okwa ti kutya ye naIsabel ova kwafela ovanyasha vatatu vomido omulongo nasha meongalo lavo lipe, ovo va li va pumbwa okutuwa omukumo opo va kale hava kufa ombinga pauyadi momalipyakidilo eongalo. Ovanyasha ovo vatatu paife ohava kufa ombinga nouladi moukalele. Kakele kaasho, vavali vomuvo ova ninginifwa nova li va kufa oukwafelikokolindjila muMarsa 2012. Umwe womovanyasha oo a li a nghundipala pamhepo okwa pandula Fabian naIsabel eshi ve mu kwafela a kale vali a “pama pamhepo.” Fabian okwa ti: “Eshi omunyasha oo a popya ngaho, osha kuma neenghono omutima wange. Kashi hafifa tuu okukwafela umwe!” Isabel okwa ti: “Omhito ya tya ngaha oya kwafela nge lela ndi ‘makele, nokutala ouwa wOmwene apa u fike.’” (Eps. 34:9) Okwa ti yo: “Kakele kaasho, oshihafifa lela okuudifila koshitukulwa oku!”
Paife Marelius naKesia kave na oinima yopamaliko ihapu, ndele onghalamwenyo yavo oya punapala pamhepo. Eongalo lokuAlta oko va tembukila paife oli na ovaudifi 41. Marelius okwa ti: “Ngeenge handi diladila konakudiwa, otashi tu nge omukumo neenghono okutala nghee onghalamwenyo yetu ya lunduluka filufilu. Ohatu pandula Jehova eshi hatu dulu oku mu longela koshitukulwa oku tu li ovakokolindjila. Kape na vali oshilonga shimwe shihafifa shi dule eshi.” Kesia okwa ti vali: “Onde lihonga okukala nde lineekela filufilu muJehova, nokwa kala te tu file oshisho. Onda mona yo kutya okukala kokule novapambele okwa kwafela nge ndi kale nolupandu li na sha nefimbo olo twa li hatu kala pamwe. Fiyo onena inandi lipa nande oushima omolwetokolo olo twa ninga.”
Mbela Knut naLisbeth otave shi endifa ngahelipi moUganda? Knut okwa ti: “Osha pula nge efimbo lile opo ndi ike momudingonoko mupe nosho yo eputuko lamo. Nonande oha pe uya ngoo oupyakadi womeva, olusheno noudu womedimo, ohatu dulu okuninga omakonakonombibeli mahapu ngaashi hatu dulu.” Lisbeth okwa ti: “Ope na oitukulwa i li ashike oshinano shoule wominute 30 okudja apa hatu di inai udifilwa nande onale onghundana iwa. Ndele ngeenge twa ya ko ohatu hange ovanhu tava lesha Ombibeli notave tu pula tu va honge. Okuhonga ovanhu etumwalaka lOmbibeli ve lininipika ngaho ohashi hafifa kuhe na vali.”
Omuwiliki wetu Kristus Jesus ina hafa tuu eshi ta tale e li meulu nghee oilonga yokuudifa oyo a li a tota po tai longwa moitukulwa aishe younyuni kombada yedu! Ovapiya vaKalunga aveshe otava hafele okulonga nokudulika koshipango shaJesus nehalo liwa ‘shokuninga ovanhu aveshe ovalongwa.’ — Mat. 28:19, 20.
Lihonga shihapu
Ovakokolindjila ova longekidilwa eefikola dilipi?
Edeulo le likalekelwa lilipi hali pewa ovo hava longifa efimbo lavo moilonga yokuudifa Ouhamba?


c: text/html

text:
Ndalapatela efyuululo loye mokuninga omatokolo e li pandunge
“Tileni owii, dameni ouwa.” — ROM. 12:9.
1, 2. (a) Oshike she ku kwafela u ninge etokolo lokulongela Kalunga? (b) Omapulo e na sha nefyuululo letu elipi taa ka nyamukulwa moshitukulwa eshi?
OVANHU omamiliyona ova ninga etokolo li li pandunge eshi va hoolola va longele Jehova Kalunga nokushikula filufilu oshihopaenenwa shaJesus Kristus. (Mat. 16:24; 1 Pet. 2:21) Katu na okutala ko eliyapulo letu li li oshinima shanafangwa. Etokolo letu inatu li ninga ashike konima eshi twa konakona omishangwa dinini nokushiiva omahongo opehovelo. Ponhele yaasho, otwa konakona Ombibeli noukeka nokupameka eitavelo letu mefyuululo olo Jehova a udaneka. Efyuululo olo ote ke li pa ava tava twikile okulihonga kombinga yaye noyaJesus Kristus. — Joh. 17:3; Rom. 12:2.
2 Opo tu kaleke po ekwatafano letu liwa naJehova, otu na okuninga omatokolo oo tae mu hafifa. Onghee hano, oshitukulwa eshi osha nyamukula omapulo aa a fimana: Efyuululo letu oshike? Otu na oku li tala ko ngahelipi? Ongahelipi hatu dulu okukala noushili kutya otwa pewa efyuululo letu. Oshike tashi ke tu kwafela tu ninge omatokolo e li pandunge?
EFYUULULO LETU OSHIKE?
3. (a) Efyuululo lilipi tali ka pewa ovavaekwa? (b) Efyuululo lilipi tali ka pewa “eedi dimwe”?
3 Ovakriste vanini ova teelela va ka pewe efyuululo lavo lomwenyo ihau fi meulu. Otava ka kala ve na oufembanghenda we likalekelwa woku ka pangela pamwe naKristus mOuhamba waye. (1 Pet. 1:3, 4) Opo va ka mone efyuululo olo, ove na ‘okudalululwa.’ (Joh. 3:1-3) Ndele mbela ongahelipi shi na sha novanhu omamiliyona, “eedi dimwe” daJesus, odo hadi longo pamwe novavaekwa moilonga yokuudifa onghundana iwa yOuhamba waKalunga? (Joh. 10:16, NW) Eedi dimwe otadi ka pewa osho sha li inashi pewa Adam naEva, omwenyo waalushe moparadisa kombada yedu omo itamu ka kala nande okumona oixuna, efyo ile oluhodi. (Eh. 21:1-4) Nomolwaasho, Jesus okwa li a udanekela omukolokoshi umwe oo a li a valelwa pamwe naye a ti: ‘Oshili handi ku lombwele nena tuu eli, oto ka kala pamwe naame mOparadisa.’ — Luk. 23:43.
4. Omanangeko noupuna elipi hatu hafele paife?
4 Nokuli nopaife, ohatu hafele omanangeko noupuna e na sha nefyuululo letu. Molwaashi otu na eitavelo ‘mekulilo laJesus Kristus,’ otu na ombili yokomutima notu na ekwatafano lopofingo naKalunga. (Rom. 3:23-25) Otu na eudeko lomoule lomaudaneko makumwifi oo e li mEendjovo daKalunga. Shikwao vali, otwa hafa neenghono eshi tu li oshitukulwa shoumwainafana womounyuni aushe. Oshi li yo oufembanghenda okukala tu li Eendombwedi daJehova, nomolwaasho twa lenga efyuululo letu lopamhepo.
5. Satana oha kendabala okuningila shike oshiwana shaKalunga, noshike tashi dulu oku tu kwafela tu henuke eemwiyo daye?
5 Opo tu ndalapatele efyuululo letu, otu na okulungamena eemwiyo daSatana. Satana okwa kala ta kendabala okunwefa mo oshiwana shaKalunga shi ninge omatokolo ehe li pandunge opo shi kanife efyuululo lasho. (Num. 25:1-3, 9) Molwaashi oku shii kutya oku li pokuxulifwa po, ota kendabala noudiinini opo e tu yeleke tu nyone. (Lesha Ehololo 12:12, 17.) Ndele ngeenge otwa hala “okufikamena omakonda omuyelani,” otu na okukala alushe twa lenga neenghono efyuululo letu. (Ef. 6:11) Ohatu dulu okulihonga oilihongomwa ya fimana monghedi omo omonamati watatekulululwa Isak, Esau, a li a tala ko efyuululo laye.
INO KALA WA FA ESAU
6, 7. Esau okwa li lyelye, nefyuululo lilipi a li ta dulu okupewa?
6 Omido 4 000 lwaapo da pita, Isak naRebekka ova li va dala eehamba, Esau naJakob. Ounona ovo eshi va kula ova ka kala ve na omaukwatya noilonga ya yoolokafana. “Esau okwa ninga omukongo omukongoelela, omulumenhu a hokwa ofuka. Ndelenee Jakob okwa li omulumenhu e hole ombili, a hokwa okukala peumbo.” (Gen. 25:27) Omutoloki wOmbibeli umwe wedina Robert Alter okwa popya kutya oshitya shOshiheberi osho sha tolokwa “ombili,” “otashi ulike koudiinini ile okuhenondjo.”
7 Eshi Esau naJakob va li ve na omido 15, xekulu Abraham okwa fya, ndele Jehova ka li a dimbwa eudaneko olo a li a udanekela Abraham. Lwanima, Jehova okwa ka endulula osho a li a udanekela Abraham eshi a li a lombwela Isak kutya oiwana aishe yokombada yedu otai ka nangekwa noupuna moludalo laAbraham. (Lesha Genesis 26:3-5.) Eudaneko olo otali ulike kutya Messias, oo e li ‘oludalo’ lidiinini olo la udanekwa muGenesis 3:15, okwa li ta ka dja mepata laAbraham. Esau okwa li e na oufemba wokuwanifilwa eudaneko olo, molwaashi oye a li oshiveli shaIsak. Esau ka li tuu e na efyuululo la denga mbada! Ndele mbela okwa li ngoo a lenga efyuululo la tya ngaho?
8, 9. (a) Esau okwa li a ninga etokolo lilipi li na sha nefyuululo laye? (b) Konima yomido donhumba, Esau okwa ka didilika mo shike shi na sha netokolo laye, nokwa li e linyenga ngahelipi?
8 Efiku limwe eshi Esau a dja koukongo, okwa hanga Jakob a “paka po eendya.” Esau okwa li a pula Jakob e mu pe mo a ti: ‘Pe nge ndi lye paife ei itilyana, osheshi onda loloka.’ Jakob okwa ti: “Tu lande paife oushiveli woye.” Mbela Esau okwa li a ninga po shike? Okwa ti kutya oushiveli kau na eshi tau mu kwafa nokwe u yandja po a pewe okayaxa komakunde. Jakob okwa li a pula Esau a ninge eano opo a shilipaleke kutya ote mu landifa po ngoo shili oushiveli waye, a ti: “Anene nge paife.” Esau okwa li a yandja po oushiveli waye nopehe na okwoongaonga. Opo nee, “Jakob okwa pa Esau omungome nomakunde. Ndele ye ta li ndee ta nu, ta fikama ndee ta di po. Osho ngaha Esau okwa dina oushiveli waye.” — Gen. 25:29-34.
9 Omido donhumba da ka landula ko, eshi Isak a li e wete kutya oku li pokufya, Rebekka okwa li a ninga omalongekido opo a shilipaleke kutya Jakob okwa pewa oushiveli oo a li a landa kuEsau. Eshi Esau e ke shi didilika mo kutya mboli okwa ninga etokolo lihe li pandunge eshi a landifa po oushiveli waye, okwa indila Isak ta ti: ‘Tate, nangeke nge yo noupuna! Ove ino fiila nge po enangeko noupuna nande limwe?’ Eshi Isak e mu lombwela kutya ita dulu okunyekululula Jakob enangeko noupuna olo e mu pa, “Esau okwa lila pombada.” — Gen. 27:30-38.
10. Jehova okwa li a tala ko ngahelipi Esau naJakob, nomolwashike?
10 Oshike hatu lihongo mehokololo olo shi na sha noikala yaEsau? Okwa li a ulika kutya okwa fimaneka omahalo aye opambelela shi dulife omanangeko noupuna oo Jehova a li e mu udanekela e na sha nefyuululo laye. Esau ka li a lenga oushiveli waye nosha yela kutya ka li e hole shili Kalunga. Kakele kaasho, Esau ka li a diladila kutya etokolo laye ola li tali ka kuma ngahelipi oludalo laye. Ashike Jakob ye okwa li a lenga neenghono efyuululo laye. Pashihopaenenwa, Jakob okwa li a katuka metwokumwe nomalombwelo ovadali vaye eshi a konga omukulukadi. (Gen. 27:46–28:3) Molwaashi Jakob okwa a ninga etokolo la tya ngaho olo tali pula elididimiko nokuninga omaliyambo, okwa ka ninga xekulululwa yaMessias. Mbela Jehova okwa li a tala ko ngahelipi Esau naJakob? Jehova okwa li a popya okupitila momuprofeti Malakia ta ti: ‘Onda li ndi hole Jakob, ndele onda li nda tonda Esau.’ — Mal. 1:2, 3.
11. (a) Omolwashike Ovakriste tava dulu okulihonga mo sha mehokololo laEsau? (b) Omolwashike eshi Paulus a popya eenghatu daEsau, a popya yo oluhaelo?
11 Ovakriste kunena otava dulu ngoo okumona ouwa mwaasho Ombibeli ya popya shi na sha naEsau? Heeno! Omuyapostoli Paulus okwa londwela ovaitaveli vakwao va kale va lungama “opo pa ha kale nande umwe omuhaeli ile omukenouyuki ngaashi Esau, ou a landele po oushiveli waye okulya kumwe akuke.” (Heb. 12:16) Otwa pumbwa okulihonga mo sha melondwelo olo. Otu na okukala tu na olupandu loinima iyapuki opo tuha dulwe eenghono komahalo opambelela ndele hatu kanifa efyuululo letu lopamhepo. Ndele mbela omolwashike eshi Paulus a popya eenghatu daEsau, a popya yo oluhaelo? Omolwaashi ngeenge omunhu okwa efa omahalo opambelela e mu pangele ngaashi Esau a li a ninga, otashi ke mu twala momanyono ngaashi oluhaelo ndele ta kanifa efyuululo laye.
LONGEKIDA OMUTIMA WOYE PAIFE
12. (a) Satana oha kendabala ngahelipi oku tu yeleka? (b) Oihopaenenwa yopamishangwa ilipi tai dulu oku tu kwafela ngeenge hatu ningi omatokolo a kwata moiti?
12 Tu li ovapiya vaJehova, ohatu ningi keshe osho hatu dulu opo tu henuke eenghalo odo tadi tu yeleke tu ye moluhaelo. Nongeenge ope na umwe oo te tu yeleke, otu na okwiilikana kuJehova Kalunga opo tu dule okukondjifa eyeleko la tya ngaho. (Mat. 6:13) Ohatu kendabala okutwikila okukala ovadiinini mounyuni ou wa kolokosha, ndele Satana ota kendabala alushe okunghundipaleka ekwatafano letu naJehova. (Ef. 6:12) Ondiaboli, oyo i li kalunga kounyuni ou, oi shii nghee i na oku tu yeleka opo i tu ningife tu liyandje komahalo etu opambelela. (1 Kor. 10:8, 13) Pashihopaenenwa, diladila nee ngeno to yelekwa u wanife po omahalo oye onhumba monghedi inai koshoka. Mbela oto ka ninga po shike? Mbela oto ka ninga ngaashi Esau oo a li e liyandja diva keyeleko? Ile oto ka kondjifa eyeleko olo nokuya onhapo ngaashi omona waJakob, Josef, a li a ninga eshi a li ta yelekwa komukulukadi waPotifar? — Lesha Genesis 39:10-12.
13. (a) Ongahelipi vahapu kunena va katuka ngaashi Josef, nongahelipi vamwe va katuka ngaashi Esau? (b) Oshike tu na okuninga opo tuha katuke ngaashi Esau?
13 Ovamwatate novamwameme vahapu ova pita meenghalo omo ve na okutokola ngeenge otava ka katuka ngaashi Esau ile ongaashi Josef. Vahapu ova li va katuka pandunge nova hafifa omutima waJehova. (Omayel. 27:11) Ndele vamwe ova li va katuka ngaashi Esau nova dopa okwaamena efyuululo lavo lopamhepo. Vahapu vomwaavo hava handukilwa ile hava kondwa omudo keshe ovava va ya moluhaelo. Osha fimanenena kufye opo tu longekide omitima detu paife opo tu kale twa pama eshi hatu ka shakeneka omayeleko. (Eps. 78:8) Ohatu ka kundafana oinima ivali oyo hatu dulu okuninga opo tu lilongekidile okukondjifa omayeleko notu ka ninge omatokolo e li pandunge.
DILADILA NOKULILONGEKIDA
14. Omapulo elipi tae ke tu kwafela tu ‘tile owii nokudama ouwa’?
14 Oshinima shotete osho tu na okuninga osho okudiladila shi na sha noilanduliko yeenghatu detu. Apa ngoo pe fike ohole yetu yokuhola Jehova, opo ngoo tapa ka kala olupandu letu lefyuululo letu. Ngeenge otu hole omunhu wonhumba, itatu ka kala twa hala oku mu yahameka. Ponhele yaasho, ohatu ka kendabala tuhe mu handukife. Onghee hano, otu na okukufa efimbo opo tu dilonge koilanduliko oyo tai ke tu hanga nosho yo vamwe ngeenge otwe liyandje komayeleko. Otu na okulipula kutya: ‘Mbela eenghatu dange dokuliholamwene otadi ka kuma ngahelipi ekwatafano lange naJehova? Enyono lange mbela otali ka kuma ngahelipi oukwaneumbo wetu? Otali ka kuma ngahelipi ovamwatate novamwameme meongalo? Mbela itali ka pundukifa vamwe?’ (Fil. 1:10) Ohatu dulu yo okulipula vali kutya: ‘Mbela ondi shii ngoo kutya oshinima osho nda hala okuhafela pakafimbo otashi ka etifa oilanduliko ya tya ngahelipi? Onda hala ngoo shili okukala nda fa Esau, ndi ka kale nda nyemata nokulila eshi handi ke shi mona mo kutya osho nda ninga osha puka?’ (Heb. 12:17) Ngeenge otwa dilonga komapulo oo, otashi ke tu kwafela tu ‘tile owii nokudama ouwa.’ (Rom. 12:9) Ohole yokuhola Jehova oyo unene tai ke tu kwafela tu amene efyuululo letu. — Eps. 73:28.
15. Oshike tashi ke tu kwafela tu kale twe lilongekidila eyeleko keshe nokwaamena ekwatafano letu naJehova?
15 Oshinima oshitivali osho tu na okuninga osho okulilongekida okukondjifa omayeleko. Jehova okwe tu pa omafiloshisho mahapu oo taa dulu oku tu kwafela tu lilongekidile omayeleko omounyuni ou nokwaamena ekwatafano letu naye. Omafiloshisho oo okwa kwatela mo okukonakona Ombibeli, okwoongala kwopaKriste, oilonga yokuudifa nosho yo eilikano. (1 Kor. 15:58) Efimbo keshe hatu mbubulile Jehova omitima detu meilikano nokukufa ombinga nouladi moukalele, kungaho ohatu lilongekidile okukondjifa omayeleko. (Lesha 1 Timoteus 6:12, 19.) Otu na okuninga eenghendabala tu ninge oinima oyo ngeenge otwa hala okulilongekidila omayeleko. (Gal. 6:7) Osho osha kundafanwa metukulwa eti-2 lOmayeletumbulo.
KALA ‘NOKU DI KONGA’
16, 17. Oshike tashi dulu oku tu kwafela tu ninge omatokolo e li pandunge?
16 Omayeletumbulo etukulwa eti-2 otae tu ladipike tu likole ounongo nokukulika oukwatya wokudula okudiladila. Omaukwatya oo otae ke tu kwafela tu shiive osho shi li mondjila naasho sha puka, notu pangele omahalo etu ponhele yoku a wanifa po monghedi ya puka. Ndele osho ohatu ka dula ashike oku shi ninga ngeenge otwa ningi eenghendabala nehalo liwa. Ombibeli oya divilika oushili oo eshi ya ti: ‘Omumwange, ove ngeenge ho tambula eendjovo dange noipango yange ho i tuvikile muove, opo u pakalekele omatwi oye okupwilikina ounongo nokulemena omutima woye keendunge; heeno, ngeenge ho ifana omayele, ho yelulile ondaka yoye keendunge, ngeenge to di kongo ngaashi oshisilveri ndee to shitilile ngaashi omamona a holekwa, opo nee to ka uda ko etilo lokutila Omwene nokumona eshiivo lokushiiva Kalunga. Osheshi Omwene ta yandje ounongo, mokanya kaye tamu di eshiivo neendunge.’ — Omayel. 2:1-6.
17 Ngeenge otwa ningi osho sha popiwa meevelishe odo, ohatu ka dula okuninga omatokolo opandunge. Ohatu ka dula ashike okukondjifa omayeleko ngeenge otwa efa eendjovo daJehova di vyule ounhu wetu womeni, ngeenge otwa kala hatu ilikana twa mana mo opo Kalunga e tu pe ewiliko laye nosho yo ngeenge otwa kala hatu kongo ounongo waKalunga twa fa hatu kongo omamona a holekwa.
18. Owa tokola toko okuninga shike, nomolwashike?
18 Jehova oha yandje eshiivo, eudeko, eendunge dokuyoolola nosho yo ounongo kwaavo tava ningi eenghendabala da mana mo va likole omaukwatya oo. Apa ngoo pe fike okukonga kwetu omaukwatya oo, opo ngoo tapa ka kala pe fike okweehena kwetu popepi elela naJehova. Opo nee, ekwatafano letu lopofingo naJehova Kalunga otali ke tu amena ngeenge twa taalela omayeleko. Okweehena popepi naJehova nokukala tu na etilofimaneko loku mu tila otashi ke tu amena tuha wile momanyono. (Eps. 25:14; Jak. 4:8) Ekwatafano letu naJehova nosho yo ounongo oo e tu pa ohai tu kwafele tu twikile okuninga omatokolo opandunge oo taa ka hafifa omutima waye notaa ka amena efyuululo letu.

robotstxt: allowed

filter: keep


text:
Kala ho dilonga koinima yopamhepo
“Aishe ei i diinina, ove u kale muyo, opo okweehena kwoye komesho ku monike kuaveshe.” — 1 TIMOTEUS 4:15.
OMAIMBILO: 57, 52
1, 2. Oshike sha ningifa ovanhu va kale va yooloka ko koinamwenyo?
OULUVI womunhu owe likalekelwa neenghono. Pashihopaenenwa, omunhu oha dulu okulihonga elaka. Okushiiva elaka ohaku tu kwafele tu leshe, tu shange, tu popye notu ude ko osho hatu pwilikine. Ohali tu kwafele yo tu ilikane nokwiimbila Jehova omaimbilohambelelo. Ashishe osho oshe tu ningifa tu kale twa yooloka ko koinamwenyo. Ovanongononi itava dulu okuuda ko filufilu nghee ouluvi wetu hau dulu okuninga oinima oyo ikumwifi.
2 Okudula kwetu okupopya elaka oku li oshali ya dja kuJehova. (Epsalme 139:14; Ehololo 4:11) Okwe tu pa yo oshali imwe vali oyo ye tu yoolola ko koinamwenyo. Ovanhu ova shitwa ‘oshifeka shaKalunga.’ Otu na emanguluko lokuninga omatokolo. Ohatu dulu okuhoolola okulongifa elaka opo tu longele Jehova noku mu tanga. — Genesis 1:27.
3. Oshike osho Jehova e tu pa opo tu kale ovanaendunge?
3 Jehova okwe tu ulikila nghee tu na oku mu longela noku mu tanga eshi e tu pa Ombibeli. Ombibeli ye lixwa po ile oitukulwa yayo oi li momalaka e dulife 2 800. Ngeenge otwa dilonga kwaasho Ombibeli tai ti, ohatu ka diladila monghedi omo Kalunga ha diladila. (Epsalme 40:6; 92:6; 139:17) Nomadiladilo aJehova otae tu kwafele tu kale ovanaendunge notu ka mone omwenyo waalushe. — Lesha 2 Timoteus 3:14-17.
4. Okudilonga osha hala okutya shike, nomapulo elipi hatu ka kundafana?
4 Okudilonga oko okuyandja elitulemo koshinima shonhumba nokudiladila moule nonoukeka kombinga yasho. (Epsalme 77:12; Omayeletumbulo 24:1, 2) Ohatu ka mona ouwa muhapu ngeenge otwa kala hatu dilonga kwaasho twe lihonga kombinga yaJehova naJesus. (Johannes 17:3) Moshitukulwa eshi ohatu ka nyamukula omapulo taa shikula: Ongahelipi hatu dulu okukala hatu lesha monghedi oyo tai shi tu ningile shipu okudilonga? Oshike hatu dulu okudilonga kusho? Oshike tashi dulu oku tu kwafela tu kale hatu dilonga alushe noku ku hafela?
SHILIPALEKA KUTYA EKONAKONO LOYE OHALI KU ETELE OUWA
5, 6. Oshike tashi ke ku kwafela u dimbuluke nou ude ko nawa osho to lesha?
5 Owe shi didilika ngoo kutya ope na oinima imwe oyo to dulu okuninga nopehe na okudiladila kuyo, ngaashi okufuda, okweenda ile okushinga ombasikela? Mupya munene, otashi dulika omafimbo amwe u leshe nopehe na okudiladila kwaasho to lesha. Otashi dulika nokuli u hovele okudiladila oinima imwe i lili ofimbo to lesha. Oshike mbela u na okuninga po opo osho shiha ningwe? Osha fimana okuyandja elitulemo kwaasho to lesha nokudiladila kutya osha hala okutya shike. Opo nee, ngeenge owa mane ko okulesha okatendo ile okapalanyole moshishangomwa shonhumba, kanghama po manga opo u dilonge kwaasho wa lesha mo. Diladila kwaasho we lihonga mo, nokushilipaleka kutya owe shi uda ko nawa.
Okulesha Ombibeli nondaka yopedu otaku ke ku kwafela u yandje elitulemo nawa nou dimbuluke shihapu
6 Ovanongononi ova mona kutya ohashi kala shipu okudimbuluka oshinima ngeenge owe shi lesha nondaka yopedu. Omushiti wetu oku shii kutya osho shi li ngaho, nomolwaasho a lombwela Josua e lileshele embo lomhango “nondaka yopedu.” (Lesha Josua 1:8. *) (Tala eshangelo lopedu.) Okulesha Ombibeli nondaka yopedu otaku ke ku kwafela yo u yandje elitulemo nawa nou dimbuluke shihapu.
7. Efimbo lilipi liwa nokudilonga kOmbibeli? (Tala efano pehovelo loshitukulwa.)
7 Otashi pula eenghendabala dihapu okudilonga nokuyandja elitulemo kwaasho to konakona. Nomolwaasho oshiwa okudilonga pefimbo opo ino loloka nou li ponhele opo pe limwenena nopehe na oinima ihapu tai ku piyaaneke. Omupsalme David okwa li ha dilonga ngeenge e li oupafi oufiku eshi a nangala. (Epsalme 63:7) Jesus oo a wanenena, okwa li ha kongo onhele opo pe limwenena opo a dilonge nokwiilikane. — Lukas 6:12.
OINIMA IWA OYO TO DULU OKUDILONGA KUYO
8. (a) Oshike hatu dulu okudilonga kusho? (b) Jehova oha kala e udite ngahelipi ngeenge hatu lombwele vamwe kombinga yaye?
8 Kakele kaasho ho lesha mOmbibeli, ope na yo oinima imwe vali oyo to dulu okudilonga kuyo. Pashihopaenenwa, ngeenge owa mono sha meshito laJehova likumwifi, kanghama nokulipula kutya, ‘Oshinima eshi otashi hongo nge shike kombinga yaJehova?’ Okudiladila kwa tya ngaho otaku ke ku linyengifa u pandule Jehova meilikano. Nongeenge ou li navamwe, oto ka kala wa hala okutukulilafana navo omaliudo oye. (Epsalme 104:24; Oilonga 14:17) Jehova oha yandje elitulemo noha kala a hafa ngeenge hatu dilonga, hatu ilikana nohatu lombwele vamwe kombinga yaye. Ombibeli oye tu shilipaleka kutya: ‘Opa shangwa embo lokudimbuluka ava hava tila Omwene naavo hava [dilonga, NW] kedina laye.’ — Malakia 3:16.
9. (a) Paulus okwa lombwela Timoteus a kale ha dilonga kushike? (b) Oshike hatu dulu okudilonga kusho ngeenge hatu lilongekidile oukalele?
9 Omuyapostoli Paulus okwa li a lombwela Timoteus a kale ha dilonga kunghee okupopya kwaye, elihumbato nosho yo ehongo laye tai kumu vamwe. (Lesha 1 Timoteus 4:12-16.) Naave oto dulu okudilonga koinima ya tya ngaho. Pashihopaenenwa, owa pumbwa efimbo lokudilonga ngeenge to lilongekida u ka ninge ekonakonombibeli. Diladila kombinga yomukonakonimbibeli woye nokukendabala okulongekida epulo ile efaneko olo tali ke mu kwafela a ninge exumokomesho. Ngeenge owa kala ho lilongekidile omakonakonombibeli monghedi ya tya ngaho, eitavelo loye otali ka pama noto ka ninga omuhongimbibeli e li xwepo noku na ondjungu. Oto ka mona yo ouwa ngeenge owa kala ho dilonga fimbo ino ya moukalele. (Lesha Esra 7:10.) Oto dulu okulesha etukulwa lonhumba membo lOilonga yovayapostoli opo li ku kwafele u kale u na ouladi eshi to i moukalele. Oto dulu yo okudilonga keevelishe dOmbibeli odo wa diladila oku ka longifa fiku olo nokoileshomwa oyo wa diladila oku ka yandja. (2 Timoteus 1:6) Diladila kombinga yovanhu vomoshitukulwa sheni nokwaasho to ka popya osho ve na ohokwe musho. Ngeenge owe lilongekida monghedi ya tya ngaho, oto ka dula okulongifa Ombibeli nomupondo u yandje oundombwedi kuvamwe. — 1 Ovakorinto 2:4.
Yandja efimbo kwaasho wa lesha shi hange omutima woye nou kale u na efimbo lokwiilikana u pandule Jehova omolwoinima iwa oyo to lihongo
10. Oinima imwe iwa ilipi vali hatu dulu okudilonga kuyo?
10 Oshike vali osho to dulu okudilonga kusho? Ngeenge oho ningi omadidilikoshango pefimbo loipopiwa yomoipafi ile poyoongalele, konga efimbo u leshe mo. Eshi to ningi ngaho, lipula kutya, ‘Oshike nde lihonga mEendjovo daKalunga nokehangano laye?’ Oto dulu yo okudilonga kouyelele oo hau kala moifo yokomwedi, ngaashi Oshungonangelo noAwake! nosho yo oo hau kala moishangomwa oyo hai piti poyoongalele. Ngeenge to lesha o-Yearbook (Embo lokomudo), kanghama po manga konima eshi wa lesha oshimoniwa shonhumba, diladila kusho opo shi ku kume komutima. Ngeenge to lesha oileshomwa yetu, otashi dulika u kale wa hala okutenda oitwa ya fimana ile okuninga omadidilikoshango kominghulo domapandja. Osho otashi ke ku kwafela ngeenge to lilongekidile omalishuneko, omatalelepo oufita ile oshipopiwa. Ndele osho sha fimanenena, ngeenge oho kanghama po opo u dilonge kwaasho wa lesha, kungaho oto yandje efimbo kwaasho wa lesha shi hange omutima woye nou kale u na efimbo lokwiilikana u pandule Jehova omolwoinima iwa oyo to lihongo.
DILONGA KEENDJOVO DAKALUNGA EFIKU KESHE
11. Oshileshomwa sha fimanenena shilipi tu na okukala hatu dilonga kusho, nongahelipi okuninga ngaho taku ke tu kwafela? (Tala yo eshangelo lopedu.)
11 Nopehe nomalimbililo, Ombibeli oyo oshishangomwa sha fimanenena osho tu na okukala hatu dilonga kusho. Ndele ongahelipi mbela ngeenge owe ke lihanga fiku limwe ino pitikwa okukala u na Ombibeli? * (Tala eshangelo lopedu.) Kape na omunhu ta dulu oku ku kelela u dilonge koinima oyo we lihonga momutwe, ngaashi omishangwa odo u hole ile omaimbilo Ouhamba. (Oilonga 16:25) Nomhepo iyapuki yaKalunga otai ke ku kwafela u dimbuluke oinima oyo we lihonga, osho tashi ke ku kwafela u kale omudiinini. — Johannes 14:26.
12. Onghedi imwe ilipi to dulu okulongifa opo u kale ho lesha Ombibeli efiku keshe?
12 Onghedi ilipi to dulu okulongifa opo u kale ho lesha Ombibeli efiku keshe? Omafiku amwe oshivike oto dulu okulesha nokudilonga kelesho lOmbibeli lokoshivike olo hali ka kundafanwa mOfikola yOkudeula Ovaudifi. Omafiku makwao oto dulu okulesha mEvangeli laMateus, Markus, Lukas nolaJohannes nokudilonga kwaashi Jesus a popya nokwa ninga. (Ovaroma 10:17; Ovaheberi 12:2; 1 Petrus 2:21) Otu na yo oshishangomwa osho shi na elandulafano loiningwanima yomokukalamwenyo kwaJesus. Oshishangomwa osho otashi ku kwafele u mone ouwa pauyadi eshi to lesha omambo Omavangeli. — Johannes 14:6.
OMOLWASHIKE OKUDILONGA KWA FIMANENENA?
13, 14. Omolwashike sha fimanenena okukala hatu dilonga kuJehova naJesus, naasho otashi ke tu linyengifa tu ninge shike?
13 Okudilonga kombinga yaJehova naJesus otaku dulu okukwafela omunhu a ninge Omukriste a pyokoka noku kale e na eitavelo la kola. (Ovaheberi 5:14; 6:1) Omunhu oo ha dilonga ashike kanini kombinga yaKalunga ota ka kanifa kanini nakanini ekwatafano laye naJehova ile nokuli a efe po oku mu longela. (Ovaheberi 2:1; 3:12) Jesus okwe tu londwela kutya ngeenge itatu pwilikine ile itatu tambula ko Eendjovo daKalunga ‘nomitima diwa,’ itatu ke di ‘diinina.’ Ponhele yaasho, oshi na oupu tu ‘fye oshuunguungu shoisho youpuna noyomalihafifo okukalamwenyo oku.’ — Lukas 8:14, 15.
14 Onghee hano, natu twikileni okukala hatu dilonga kOmbibeli opo tu shiive Jehova nawa. Osho otashi ke tu linyengifa tu hopaenene omaukwatya aye pauyadi. (2 Ovakorinto 3:18) Natu twikileni okulihonga shihapu kombinga yaTate yetu womeulu noku mu hopaenena fiyo alushe. Oo kau fi tuu oufembanghenda munenenene! — Omuudifi 3:11.
Okudilonga kombinga yaJehova naJesus otaku ku kwafele u twikile okukala omuladi moshili
15, 16. (a) Ongahelipi wa mona ouwa mokudilonga kuJehova naJesus? (b) Omolwashike tashi dulika shi kale shidjuu omafimbo amwe okudilonga, ndele omolwashike tu na okukala hatu kendabala?
15 Okudilonga kombinga yaJehova naJesus otaku ku kwafele u twikile okukala omuladi moshili. Ouladi woye otau ka twa omukumo ovamwaxo nosho yo ovanhu ovo to shakeneke moukalele. Nongeenge owa dilonga kwaasho Jehova e ku ningila eshi a yandja ekuliloyambo laJesus, oto ka twikila okukala wa lenga ekwatafano loye lopofingo naKalunga. (Ovaroma 3:24; Jakob 4:8) Omumwatate wedina Mark wokoSouth Africa oo a kala omido nhatu modolongo omolweitavelo laye, okwa ti: “Okudilonga otaku dulu okufaafanifwa nolweendo lihokwifa. Apa ngoo pe fike hatu dilonga shihapu shi na sha noinima yopamhepo, opo ngoo pe fike hatu ka kala tu shii shihapu shi na sha naKalunga ketu Jehova. Omafimbo amwe ngeenge nda teka omukumo ile ndi na oshisho omolwonakwiiwa, ohandi kufa Ombibeli nokudilonga keevelishe donhumba. Osho ohashi hekeleke nge neenghono.”
16 Onghalamwenyo mounyuni omu oi yadi omapiyaaneko oo hae shi ningifa shidjuu okumona efimbo lokudilonga kOmbibeli. Omumwatate wedina Patrick womuAfrika, okwa ti: “Omadiladilo ange okwa fa ashike onhele omo hamu kala omatumwalaka opa-e-mail oo haa kala e na omauyelele mahapu a pumbiwa naao inaa pumbiwa, nohaa pumbwa okuyoololwa keshe efiku. Ngeenge handi diladila, luhapu ohadi mono kutya ondi na ‘oshisho’ ile omadiladilo taa piyaaneke nge nohandi indile tete kuJehova shi na sha nao opo ndi dule okudilonga nopehe nomapiyaaneko. Nonande osho otashi dulika shi kwate okafimbo fimbo inandi hovela okudilonga koinima yopamhepo, ohandi kala ndi udite nda ehena popepi elela naJehova. Osho ohashi patulula omadiladilo ange ndi ude ko oshili.” (Epsalme 94:19) Nopehe nomalimbililo, ohatu mono ouwa meenghedi dihapu ngeenge hatu lesha nokudilonga kOmbibeli keshe efiku. — Oilonga 17:11.
ONGAHELIPI TO DULU OKUMONA EFIMBO LOKUDILONGA?
17. Ongahelipi to dulu okumona efimbo u dilonge?
17 Vamwe ohava penduka ongula inene opo va leshe, va dilonge nova ilikane. Vamwe ohave shi ningi pefimbo lavo lomusha. Otashi dulika efimbo liwa kwoove okulesha Ombibeli okomatango ile oufiku fimbo ino ka nangala. Vamwe ove hole okulesha Ombibeli ongula nofimbo inava ka nangala. (Josua 1:8) Ashike osho sha fimanenena “okulongifa nawa efimbo,” sha hala okutya, okulongifa efimbo olo ho longifa moinima oyo inai fimana naanaa opo u dilonge kEendjovo daKalunga efiku keshe. — Ovaefeso 5:15, 16.
18. Ombibeli oya udanekela shike ovo hava dilonga kEendjovo daKalunga keshe efiku nohava tula moilonga osho ve lihonga?
18 Ombibeli oya udaneka kutya Jehova ota ka nangeka noupuna aveshe ovo hava dilonga kEendjovo daye notava kendabala noudiinini okutula moilonga osho ve lihonga. (Lesha Epsalme 1:1-3.) Jesus okwa ti: “Ovanelao ovava tava udu eendjovo daKalunga ndee tave di diinine.” (Lukas 11:28) Ndele osho sha fimanenena oshosho kutya okudilonga kEendjovo daJehova keshe efiku otaku ke tu kwafela tu katuke monghedi oyo tai mu fimanekifa. Ngeenge otwa ningi ngaho, Jehova ote tu kwafele tu kale twa hafa paife note ke tu pa omwenyo waalushe mounyuni waye mupe. — Jakob 1:25; Ehololo 1:3.
^ okat. 6 Josua 1:8 (NW): “Embo lomhango ei iha dje mo mokanya koye, ndelenee i lesha nondaka yopedu omutenya noufiku, opo u shiive okuwanifa naanaa ashishe eshi sha shangelwa mo. Osheshi oku shi ninga ove to ka kala u nelao meendjila doye ndee to ka katuka neendunge.”
^ okat. 11 Tala oshitukulwa “Our Fight to Stay Spiritually Strong” (Ekondjo letu opo tu kale twa pama pamhepo) mOshungonangelo yOshiingilisha ye 1 Desemba 2006.


text:
Ovakainhu otava dana onghandangala ilipi melalakano laJehova?
“Ongudu inene yovakainhu tai twala ondaka yefindano.” — EPS. 68:12.
1, 2. (a) Kalunga okwa li a pa Adam oshali ilipi? (b) Omolwashike Kalunga a pa Adam omukulukadi? (Tala efano pehovelo loshitukulwa.)
JEHOVA okwa shita edu nelalakano. “Okwe li ma li kalwe.” (Jes. 45:18) Omunhu wotete oo a shita, Adam, okwa li a wanenena, nokwa li e mu tula meumbo liwa, oshikunino shaEden. Adam ka li tuu ta hafele okutala omiti da hapa nawa, omilonga tadi kunguluka noinamwenyo ya hafa tai danauka! Ashike okwa li a pumbwa oshinima shonhumba sha fimanenena. Jehova okwa li a ulika kutya oshike osho a li a pumbwa eshi a ti: “Keshiwa omunhu a kale aeke. Ame ohandi ke mu ningila ekwafo tali mu wapalele.” Opo nee Kalunga okwa li a kofeka Adam eemhofi didjuu, ndele okwa kufa olupati laye ‘nokwa tunga olupati omukainhu.’ Adam ka li tuu a hafa eshi a penduka! Okwa ti: ‘Eshi ekipa lomomakipa ange nonhumba yomonhumba yange. Ye e nokulukwa omukainhu, osheshi a kufwa momulumenhu.’ — Gen. 2:18-23.
2 Omukainhu oo Kalunga a li apa Adam okwa li oshali ye likalekelwa molwaashi okwa li ta ka kala ekwafo la wanenena. Okwa li yo ta ka kala e na oufembanghenda we likalekelwa wokudala ounona. Nomolwaashi Adam a ‘luka omwalikadi waye Eva, osheshi ye a ninga ina yaaveshe ava ve na omwenyo.’ (Gen. 3:20) Kalunga ka li tuu a pa ovalihomboli votete oshali ikumwifi! Ova li tava dulu okudala ovanhu vakwao va wanenena. Nokungaho, edu alishe xuuninwa ola li tali ka ninga oparadisa mu na ovanhu va wanenena tava pangele oinamwenyo. — Gen. 1:27, 28.
3. (a) Adam naEva ova li va pumbwa okuninga shike opo va nangekwe noupuna kuKalunga, ndele oshike sha ningwa po? (b) Omapulo elipi hatu ka kundafana?
3 Opo Adam naEva va hafele omanangeko noupuna oo va li va pewa, ova li ve na okudulika kuJehova nokudimina ounamapangelo waye. (Gen. 2:15-17) Ova li ashike tava ka wanifa po osho Kalunga e va lalakanena ngeenge ova ningi ngaho. Ndele shinyikifa oluhodi, ova li va nwefwa mo ‘keyoka likulu,’ Satana, nokunyona kuKalunga. (Eh. 12:9; Gen. 3:1-6) Ounashibofa oo owa kuma ngahelipi ovakainhu? Oshike osho ovakainhu ovatilikalunga vopefimbo lonale va li va pondola? Omolwashike ovakainhu ovakriste vokunena tava ifanwa “ongudu inene.” — Eps. 68:12.
OUNASHIBOFA OWA ETIFA PO SHIKE?
4. Olyelye a pewa ombedi omolwenyono lovalihomboli votete?
4 Eshi Adam a pulwa kombinga younashibofa waye, okwa ninga omalipopilo ongaho, a ti: “Omwalikadi wa pa nge a kale puame, ye okwa pa nge komuti ndele ame nda lya.” (Gen. 3:12) Adam ina dopa ashike okudimina epuko laye ndele okwa li yo ta kendabala oku pa ombedi omukainhu nosho yo Kalunga, Omuyandji omunahole. Adam naEva aveshe ova nyona, ndele Adam oye a pewa ombedi omolwenyono lavo. Nomolwaasho omuyapostoli Paulus a ti kutya “oulunde wa etwa mounyuni komunhu umwe [Adam], nefyo okoulunde.” — Rom. 5:12.
5. Kalunga okwa ulika shike eshi a efa ovanhu ve lipangele va manguluka ko kuye oule wefimbo?
5 Ovalihomboli votete ova li va ningifwa va diladile kutya inava pumbwa Jehova a kale Omupangeli wavo. Osho osha pendula epulo eli la fimanenena li na sha nounamapangelo: Olyelye e na oufemba wokupangela? Opo Kalunga a yandje enyamukulo laalushe, okwa efa ovanhu ve lipangele va manguluka ko kuye oule wefimbo. Okwa li e shii kutya oimoniwa otai ka ulika kutya ovanhu itava pondola mokulipangela vo vene. Oule womido omafele da pita, okulipangela kwa tya ngaho okwa etela ovanhu omaupyakadi a shikulafana. Moule womido efele limwe da pita, ovanhu 100 000 000 lwaapo ova fila moita, nomuvalu oo owa kwatela mo ovalumenhu, ovakainhu nounona vehe na ondjo. Onghee hano, ope na nale oumbangi wa yela kutya ‘ondjila yomunhu kai li mepangelo lomulumenhu, nhumbi ta ende, nhumbi ta yukifa eenghatu daye.’ (Jer. 10:23) Ngeenge otwa didilike oushili oo, ohatu ka tambula ko Jehova e li Omupangeli wetu. — Lesha Omayeletumbulo 3:5, 6.
6. Moilongo ihapu, ovakainhu ohava ungaungiwa navo ngahelipi?
6 Kutya nee ovalumenhu ile ovakainhu, ova kala tava ungaungiwa navo nai mounyuni ou u li mepangelo laSatana. (Omuud. 8:9; 1 Joh. 5:19) Ndele eenghalo dimwe dii unene ododo da kwatela mo okuhepekwa kwovakainhu. Mounyuni aushe, okwa lopotwa eepersenda 30 lwaapo dovakainhu va hepekwa kookaume kavo ovalumenhu. Moiwana imwe ovanhu ova lenga ounona voumati molwaashi ohava diladila kutya otava ka kula ndele tava kaleke po epata nokufila oshisho ovadali ovanamido nosho yo ooinakulu nooxekulu. Ofimbo moilongo imwe ounona voukadona va talwa ko kutya kave na oshilonga, navahapu ohava dipawa fimbo inava dalwa shi dulife oumati.
7. Kalunga okwa li a pa omulumenhu nomukainhu shike opo va pondole?
7 Jehova iha kala a hafa ngeenge ovakainhu tava ungaungiwa navo nai. Oha ungaunga navo pauyuki nokwe va fimaneka. Osho oshi liwetikile eshi a shita Eva a wanenena noku na omaukwatya oo e mu ningifa aha kale omupika waAdam ndele ekwafo tali wapalele. Olo etomheno limwe molwaashi pexulilo lefiku etihamano lokushita, Kalunga ‘a tala kutya aishe ei e i ninga, oya li ya wapala unene.’ (Gen. 1:31) Nopehe nomalimbililo, ‘oinima aishe’ oyo Jehova a shita oya li ya “wapala unene.” Jehova ka li tuu apa omulumenhu oo nomukainhu keshe osho va pumbwa opo va pondole!
OVAKAINHU OVO VA LI HAVA YAMBIDIDWA KUJEHOVA
8. (a) Ovanhu vahapu ove na elihumbato la tya ngahelipi? (b) Mondjokonona aishe yovanhu, oolyelye Kalunga a li a ulika kutya okwe va hokwa?
8 Eenghedi dovalumenhu novakainhu oda enda tadi xutuka konima younashibofa womuEden, noda naipala paife shi dulife nale. Ombibeli oya xungakeka kutya elihumbato lii otali ka hapupala ‘momafiku axuuninwa.’ Nokulonga owii kwovanhu oko ku li mounyuni aushe otaku ulike shili kutya otu li ‘momafimbo madjuu.’ (2 Tim. 3:1-5) Ndele mondjokonona aishe yovanhu, “Omwene, Kalunga” Omunamapangelo aeshe okwa ulika kutya okwa hokwa ovalumenhu novakainhu ovo ve mu lineekela, hava dulika keemhango daye nove liyandja kuye e li Omupangeli wavo. — Lesha Epsalme 71:5.
9. Ovanhu vangapi va xupa pEyelu, nomolwashike?
9 Eshi Kalunga a li a hanauna po ounyuni woukolokoshi nEyelu pefimbo laNoa, ovanhu ashike vanini va li va xupa. Ngeenge ovamwaina vaNoa ovalumenhu novakainhu ova li momwenyo natango pefimbo opo, navo ove na okukala va fila mEyelu. (Gen. 5:30) Ndele omuvalu wovalumenhu novakainhu ovo va xupa mEyelu ou fike pamwe. Ovo va xupa, oNoa nomukulukadi waye nosho yo ovanamati vatatu novakulukadi vavo. Ova li va xupifwa molwaashi ova li hava tila Kalunga nokulonga ehalo laye. Ovanhu omabiliyona ovo ve li ko kunena ova dja moludalo lovanhu ovo vahetatu ovo va li va yambididwa kuJehova. — Gen. 7:7; 1 Pet. 3:20.
10. Omolwashike ovakulukadi vootatekulululwa ovadiinini va li va yambididwa kuJehova?
10 Omido donhumba lwanima, ovakulukadi ovatilikalunga vootatekulululwa ovadiinini ova li yo va yambididwa kuKalunga. Ngeno ova li hava ngongota omolwoipewa yavo monghalamwenyo, ngeno Kalunga ine va yambidida. (Jud. 16) Omukulukadi waAbraham, Sara oo a li e na efimaneko ka li a ngongota eshi va li va fiya po onghalamwenyo youndjeko muUr noku ka kala meetenda pakafimbo koshilongo shimwe. Ndele ponhele yaasho, ‘Sara okwa li ha dulika kuAbraham nokwe mu ifana omwene.’ (1 Pet. 3:6) Diladila yo vali kuRebekka, oo a li enangekonoupuna la dja kuJehova nokwa li a ninga omukulukadi ta wapalele. Nomolwaasho itashi kumwifa eshi omushamane waye Isak a li ‘e mu hole, nokwa li a hekelekwa kefyo laina.’ (Gen. 24:67) Inatu hafa tuu kunena eshi tu na ovakainhu ovatilikalunga mokati ketu ovo va fa Sara naRebekka!
11. Ongahelipi ovadalifi vavali Ovaheberi va li va ulika ouladi?
11 Eshi Ovaisrael va li moupika muEgipti, ova li va hapupala ndele Farao ta yandje elombwelo kutya ounona aveshe voumati tava dalwa nava dipawe. Ndele diladila ashike kovadalifi Ovaheberi, Sifra naPua, ovo va li hava kwatele komesho oshilonga osho. Ova li va anya okudipaa ouhanana nopehe na oumbada molwaashi ova li hava tila Jehova. Onghee hano, Jehova okwa li e va nangeka noupuna moku va pa oludalo lavo vene. — Ex. 1:15-21.
12. Oshike shididilikwedi kombinga yaDebora naJael?
12 Pefimbo lovatokolipangeli vomuIsrael, omukainhu umwe oo a li a yambididwa kuKalunga okwa li omuprofeti omukainhu wedina Debora. Omukainhu oo okwa li a ladipika omutokolipangeli Barak nokwa li a dana onghandangala mokukwafela Ovaisrael va dje momafininiko, ashike okwa li a xunganeka kutya efimano lokufinda Ovakanaan itali ka yandjwa kuBarak. Ndele ponhele yaasho, Kalunga okwa li ta ka yandja ondjai yetangakwaita laKanaan Sisera “meke lomwalikadi.” Osho osho sha li sha ningwa eshi omukainhu ehe fi Omuisrael wedina Jael a dipaa ondjai oyo. — Ovatok. 4:4-9, 17-22.
13. Ombibeli oye tu lombwela shike kombinga yaAbigail?
13 Abigail oo a li ko mefelemudo 11 K.O.P., okwa li omukainhu omudidilikwedi. Okwa li omunaendunge, ofimbo omushamane waye, Nabal, a li omukwanyanya, omunhu wongaho noka li e na eendunge. (1 Sam. 25:2, 3, 25) Pomhito imwe, David novalumenhu vaye ova li va amena oiniwe yaNabal, ashike eshi David a li a pula e va pe oikulya, Nabal ‘okwe va tuka’ ndele ine va pa sha. Osho osha li sha handukifa David neenghono nokwa li a ninga eemhangela a dipae Nabal novalumenhu vaye. Eshi Abigail e shi uda, okwa kufa diva oikulya noikunwa a twaalele David novalumenhu vaye, opo a kelele olwoodi. (1 Sam. 25:8-18) David lwanima okwa ka lombwela Abigail ta ti: “Omwene Kalunga kaIsrael na hambelelwe, ou e ku tuma nena okushakeneka nge!” (1 Sam. 25:32) Konima eshi Nabal a fya, David okwa hombola po Abigail. — 1 Sam. 25:37-42.
14. Ovanakadona vaSallum ova li va kufa ombinga moilonga ilipi, nongahelipi ovakainhu Ovakriste hava longo oilonga ya faafana kunena?
14 Ovalumenhu, ovakainhu nounona vahapu ova li va fya eshi omatangakwaita aBabilon a hanauna po Jerusalem notembeli yasho mo 607 K.O.P. Ekuma loshilando ola li la tungululwa mo 455 K.O.P. mewiliko laNehemia. Mokati kaavo va li tava kwafele okutungulula ekuma olo, ovanakadona vaSallum, omukulunhu wombinga yoshitukulwa shaJerusalem. (Neh. 3:12) Ova li tava longo nehalo liwa oilonga oyo idinifa. Inatu pandula tuu ovakainhu Ovakriste vahapu ovo hava yambidida nehafo oilonga yokutunga mehangano laJehova kunena meenghedi di lili noku lili!
OVAKAINHU OVATILIKALUNGA VOMEFELEMUDO LOTETE
15. Kalunga okwa li a yandja oufembanghenda ulipi komukainhu wedina Maria?
15 Lwomefelemudo lotete O.P., Jehova okwa li a nangeka noupuna ovakainhu vonhumba nomaufembanghenda e likalekelwa. Umwe womuvo okwa li okakadona Maria. Pefimbo opo Maria a hangwa a valekwa kuJosef, okwa li a ninga oufimba pashikumwifilonga okupitila momhepo iyapuki. Omolwashike Kalunga a li e mu hoolola a ninge ina yaJesus? Nopehe na omalimbililo, Maria okwa li e na omaukwatya opamhepo oo a pumbiwa mokutekula okaana okamati ka wanenena, okudja kouhanana fiyo ka kula. Kasha li tuu oufembanghenda okukala ina yomunhu munenenene oo a li kombada yedu! — Mat. 1:18-25.
16. Yandja oshihopaenenwa shanghee Jesus a li ha ungaunga novakainhu.
16 Jesus okwa li ha ungaunga novakainhu nolune. Pashihopaenenwa, diladila komukainhu oo a kala e na etiko lohonde oule womido 12. Omukainhu oo okwa li a ya kuJesus mengafifi lovanhu ndele ta kumu koshikutu shaye. Ponhele yoku mu hanyena, Jesus okwa popya naye nolune a ti: “Omumwangekadona, eitavelo loye ole ku velula. Inda nombili, ove u kale wa veluka koudu woye.” — Mark. 5:25-34.
17. Oshikumwifilonga shilipi sha li sha ningwa pOpentekoste yomo 33 O.P.?
17 Ovakainhu vamwe ovo va li ovahongwa vaJesus ova li have mu yakula nova li hava yakula yo ovayapostoli vaye. (Luk. 8:1-3) POpentekoste yomo 33 O.P., ovalumenhu novakainhu 120 lwaapo ova li va tililwa omhepo iyapuki monghedi ye likalekelwa. (Lesha Oilonga 2:1-4.) Etililo lomhepo iyapuki la tya ngaho ola li la xunganekwa nale neendjovo edi tadi ti: “Ame [Jehova] ohandi ka tilila Omhepo yange kombada yovanhu aveshe, novana veni ovamati noukadona otava ka xunganeka . . . Nosho yo kombada yovapiya ovamati noukadona ohandi ka tilila Omhepo yange.” (Joel 2:28, 29) Okupitila moshiningwanima shopashikumwifilonga shefiku olo laPentekoste, Kalunga okwa li a ulika kutya ita yambidida vali Israel shishunimonima, ndele ota yambidida ‘Israel yaKalunga’ osho sha tungwa po kovalumenhu novakainhu. (Gal. 3:28; 6:15, 16) Mokati kovakainhu Ovakriste ovo va li hava kufa ombinga moilonga yokuudifa mefelemudo lotete omwa li ovanakadona vane vaFilippus omuudifi wevangeli. — Oil. 21:8, 9.
“ONGUDU INENE” YOVAKAINHU
18, 19. (a) Oufembanghenda ulipi Kalunga apa ovalumenhu novakainhu u na sha nelongelokalunga lashili? (b) Omupsalme okwa popya shike shi na sha novakainhu ovo tava udifa onghundana iwa?
18 Mo 1800 nasha, ovalumenhu novakainhu ova li va ulika ohokwe inene melongelokalunga lashili. Ovakainhu ovo ova tulila po oshihopaenenwa ovakainhu ovo tava kufa ombinga kunena mokuwanifwa kwexunganeko laJesus olo kutya: “Evangeli eli louhamba otali udifilwa ounyuni aushe li ningile oiwana aishe ondombwedi, opo nee taku uya exulilo.” — Mat. 24:14.
19 Okangudu kanini kOvakonakoni vOmbibeli oka hapupala fiyo opEendombwedi daJehova 8 000 000 odo di li ko kunena. Oohandimwe 11 000 000 ohava ulike ohokwe mOmbibeli nomoilonga yetu mokukala pEdimbuluko lefyo laJesus lokomudo. Moilongo ihapu, ovo hava kala po unene ovakainhu. Omuvalu wovakainhu 1 000 000 ove li ovaudifi vOuhamba vefimbo li yadi mounyuni aushe. Kalunga okwa pa ovakainhu ovadiinini oufembanghenda wokukufa ombinga mokuwanifwa kweendjovo dOmupsalme, odo tadi ti: “Omwene okwa yandja ondjovo, ongudu inene yovakainhu tai twala ondaka yefindano.” — Eps. 68:12.
OVAKAINHU OVATILIKALUNGA OTAVA KA MONA OMANANGEKO NOUPUNA MANENE MONAKWIIWA
20. Oitukulwa ilipi twa pumbwa okukonakona?
20 Itatu dulu okumana okupopya ovakainhu ovadiinini aveshe ovo va popiwa mOmbibeli moshitukulwa eshi. Ashike atusheni ohatu dulu okulesha shi na sha navo mEendjovo daKalunga nomoitukulwa oyo hai nyanyangidwa moileshomwa yetu. Pashihopaenenwa, ohatu dulu okudilonga koudiinini waRut. (Rut 1:16, 17) Okulesha embo olo la lukilwa omumbada wohamba Ester nosho yo oitukulwa i na sha nayo, otaku ka pameka eitavelo letu. Ohatu dulu okulongekida opo tu konakone oitukulwa ya tya ngaho pElongelokalunga lOukwaneumbo, nokungaho ohatu ka mona ouwa. Oohandimwe otava dulu okukonakona oitukulwa ya tya ngaho pefimbo lekonakono lopaumwene.
21. Ongahelipi ovakainhu ovatilikalunga va li va ulika oudiinini wavo kuJehova momafimbo madjuu?
21 Nopehe na omalimbililo, Jehova oha nangeke noupuna oilonga yokuudifa yovakainhu Ovakriste nohe va yambidida ngeenge ve li momafimbo madjuu. Pashihopaenenwa, ovakainhu ovatilikalunga ova li va kanyatela oudiinini wavo koshi yepangelo laNazi nepangelo lOukomonisi eshi vahapu va li va mona oixuna, navamwe ova li va kanifa eemwenyo davo omolwokudulika kuKalunga. (Oil. 5:29) Kunena, ngaashi ashike mefimbo la pita, ovamwameme novaitaveli vakwao aveshe ohava yambidida ounamapangelo waKalunga. Ngaashi Jehova a li a ninga shi na sha noshiwana shaIsrael, ohe va kwata meke lokolulyo lopafaneko noku va lombwela ta ti: “Ino kala wa tila, Ame ohandi ku kwafa.” — Jes. 41:10-13.
22. Otwa teelela omaufembanghenda omonakwiiwa elipi?
22 Monakwiiwa i li popepi, ovalumenhu novakainhu otava ka lundulula edu eli li ninge oparadisa notava ka kwafela ovanyumunwa omamiliyona ve lihonge kombinga yomalalakano aJehova. Ndele fimbo twa teelela, kashi na nee mbudi kutya ovalumenhu ile ovakainhu, natu kaleni twa lenga oufembanghenda wetu woku mu longela tu “nediladilo limwe.” — Sef. 3:9.


text:
EHOKOLOLO 45
Ovaisrael tava tauluka omulonga waJordan
TALA mefano omo eshi Ovaisrael tava tauluka omulonga waJordan. Mbela omeva omulonga okwa ya peni? Efimbo olo Ovaisrael va tauluka omulonga ola li efimbo lodula. Ova hanga omulonga oo u yadi omeva fimbo inave u tauluka. Ndele ngaashi tu shi wete mefano olo, momulonga kamu na omeva. Ovaisrael otava tauluka omulonga waJordan tava ende poukukutu ngaashi ashike va li va taulula Efuta Litilyana tava ende poukukutu. Omeva aeshe omomulonga okwa ya peni? Natu ka taleni kutya oshike sha li sha ningwa po.
Eshi Ovaisrael va li pokuya va ka tauluke omulonga waJordan, Jehova okwa lombwela Josua ta ti: ‘Ovapristeri ove na okuhumbata oshikefa shehangano, ndele tava piti komesho. Ngeenge eemhadi davo oda lyata omeva omulonga waJordan, omeva otaa ka kanghama.’
Onghee hano, ovapristeri ova humbata po oshikefa shehangano, ndele tava kwatele oshiwana komesho. Eshi ovapristeri va fika pomulonga waJordan, ova hanga tau kunguluka tau endelele nomeva okwa li male. Ndele eshi eemhadi davo da lyata momeva, omeva okwa kanghama. Osho osha li oshikumwifilonga eshi Jehova a kangheka omeva aha kunguluke ofimbo Ovaisrael tava tauluka omulonga.
Ovapristeri ovo va li va humbata oshikefa ova ya ndele tava fikama mokati komulonga wa pwiinina. Mbela ou va wete mefano olo? Ova kala va fikama mokati komulonga fiyo osheshi Ovaisrael aveshe va tauluka omulonga oo tava ende poukukutu.
Eshi ovanhu aveshe va tauluka, Jehova okwa ti kutya Josua na lombwele ovalumenhu 12 ovanaenghono, ta ti: ‘Indeni momulonga ndele tamu i opo pa fikama ovapristeri ovo va humbata oshikefa shehangano. Kufeni omamanya 12, ndele tamu ke a dika apa tamu ka onga onhanda konguloshi. Opo nee monakwiiwa, ovana veni ngeenge tave ke mu pula kutya omamanya oo oashike, omu na oku va lombwela kutya Jehova okwa li a kangheka omeva omulonga waJordan opo oshikefa shehangano shi pite mo. Omamanya oo otae ke mu dimbulukifa shi na sha noshikumwifilonga eshi.’ Josua okwa li yo a dikifa omamanya 12 momulonga, ponhele opo pa li pa fikama ovapristeri.
Konima eshi ovanhu aveshe va tauluka omulonga, Josua okwa lombwela ovapristeri ovo va li va humbata oshikefa shehangano, a ti: ‘Djeni mo muJordan.’ Diva konima eshi va dja mo, omeva omulonga okwa hovela okukunguluka ngaashi shito.
Josua 3:1-17; 4:1-18.


text:
Oshileshwa 6
Mbela oonakufya ove na ngoo eteelelo lasha?
1. Onghundana iwa i na sha noonakufya oilipi?
Eshi Jesus a li a fika muBetania osho sha li popepi naJerusalem, okwa hanga pa pita omafiku ane okudja eshi kaume kaye Lasarus a fya. Jesus okwa li a ya kombila pamwe novamwaina vanakufya, Marta naMaria. Diva konima yaasho, eemhunga dovanhu oda li yo de uya kuvo. Diladila ashike kunghee Marta naMaria va li va hafa konima eshi Jesus a nyumuna Lasarus! — Lesha Johannes 11:21-24, 38-44.
Marta okwa hangwa nale e shii onghundana iwa i na sha noonakufya. Okwe lihonga kutya Jehova ota ka nyumuna ovafi opo va ka kale vali nomwenyo kombada yedu. — Lesha Job 14:14, 15.
2. Oonakufya ove li monghalo ya tya ngahelipi?
Ovanhu ova shitwa okudja mondwi yedu. (Genesis 2:7; 3:19) Fye katu fi oishitwa yopamhepo oyo ngeno hai kala ashike nomalutu opambelela oule wefimbo lonhumba. Fye oishitwa yopambelela, nokape na oshitukulwa shetu shimwe hashi twikile okukala nomwenyo konima yefyo. Ngeenge otwa fi, ouluvi wetu nao ohau fi noihatu diladila vali. Nomolwaasho eshi Lasarus a li a nyumunwa koufi, ka li a hokolola sha shi na sha nonghalo omo a li, molwaashi oonakufya kave na eshi ve shii. — Lesha Epsalme 146:4; Omuudifi 9:5, 6, 10.
Ndele mbela Kalunga oha hepeke ngoo shili oonakufya momundilo woheli? Molwaashi Ombibeli oya ti kutya oonakufya kave na eshi ve shii, osha yela kutya ehongo lomundilo woheli kali fi loshili notali shekifa Kalunga. Ediladilo olo lokuhepeka oonakufya momundilo woheli oli li nokuli oshinima shinyanyalifi kuye. — Lesha Jeremia 7:31.
3. Mbela ohatu dulu ngoo okupopya noonakufya?
Oonakufya ihava popi noihava udu ko. (Epsalme 115:17) Ndele ope na ovaengeli vamwe ovakolokoshi nohava dulu okupopya novanhu tave liningifa va fa oonakufya. (2 Petrus 2:4) Jehova okwa indika ovanhu vaha ka konge ekwafo koonakufya. — Lesha Deuteronomion 18:10, 11.
4. Oolyelye tava ka nyumunwa?
Ovanhu omamiliyona mahapu ovo ve li meembila otava ka nyumunwa va ka kale nomwenyo kombada yedu. Nokuli novanhu vamwe ovo kwa li hava longo owii molwaashi vehe shii Jehova otava ka nyumunwa. — Lesha Lukas 23:43; Oilonga 24:15.
Ovanyumunwa ovo otava ka pewa omhito ve lihonge oshili kombinga yaKalunga nokuulika kutya ove na eitavelo tali longo muJesus mokukala hava dulika kuye. (Ehololo 20:11-13) Ngeenge ovanyumunwa ovo ova kala tava longo ouwa, otava ka dula okukala nomwenyo waalushe kombada yedu. — Lesha Johannes 5:28, 29.
5. Enyumuko otali tu hongo shike kombinga yaJehova?
Ovanhu otava ka dula okunyumunwa molwaashi Kalunga okwa tuma Omona waye a yambe po omwenyo waye molwetu. Onghee hano, elongekido lenyumuko oli li oshalinghenda ya dja kuJehova noli li yo euliko kutya oku tu hole. Ndele mbela olyelye unene wa hala oku ka mona eshi ovafi tava ka nyumunwa? — Lesha Johannes 3:16; Ovaroma 6:23.
Lihonga shihapu
Oonakufya ove li peni?
Lihonga osho Ombibeli ya popya shi na sha noonakufya nonokutya omolwashike ovanhu hava fi.
Eteelelo lashili kovaholike voye ovo va fya
Mbela owa kanifa omuholike woye mefyo? Oto ke va mona ngoo vali? Lihonga kutya Ombibeli otai hongo shike kombinga yenyumuko.
Osho oishitwa yopamhepo hai dulu oku tu ningila
Ombibeli oya popya kombinga yovaengeli neendemoni. Mbela oishitwa oyo yopamhepo oko ngoo i li shili? Mbela otai dulu okukuma onghalamwenyo yoye?


text:
OKUKALA OMUKRISTE WASHILI
Kwafela ounona voye va kale neitavelo ihali tengauka mOmushiti
Eshito otali holola oshinge shaJehova. (Eps 19:1-4; 139:14) Ashike ounyuni waSatana otau xumifa komesho okuhafimaneka Kalunga shi na sha nodjo yomwenyo. (Rom 1:18-25) Ongahelipi hatu dulu oku amena ovana vetu opo oikala oyo iha mene omidi momadiladilo nomomitima davo? Va kwafela fimbo vanini va kale va itavela kutya Jehova oko e li noku na ko nasha navo pauhandimwe. (2Kor 10:4, 5; Ef 6:16) Fa moule womadiladilo avo shi na sha naasho hava hongwa kofikola, ndele to longifa oikwafifo ihapu oyo tu na i hange omitima davo. — Omayel 20:5; Jak 1:19.
TALENI OKAVIDIO OSHO OOMAKULA VOYE HAVA TI KOMBINGA YOKWIITAVELA MUKALUNGA, OPO NEE TAMU KUNDAFANA OMAPULO TAA SHIKULA
Omitotolombo dilipi ovanhu va itavela kombinga yaKalunga?
Oshike hamu hongwa kofikola yeni?
Oshike she ku tomha u itavele kutya Kalunga oko e li?
Ongahelipi to dulu okukwafela umwe a itavele kutya Kalunga oye a shita oinima aishe?


text:
ETUKULWA 2
Oto dulu ngoo shili ‘okweehena popepi naKalunga’?
1, 2. (a) Oshike osho ovanhu vahapu tashi dulika va kale ve wete itashi shiiva, ndele Ombibeli otai tu shilipaleke kombinga yashike? (b) Abraham okwa li e na ekwatafano lopofingo nalyelye, nomolwashike?
OTO ka kala u udite ngahelipi ngeenge Omushiti weulu nedu okwa popi ta ulike kwoove ta ti: “Ou okaume kange”? Ovanhu vahapu otashi dulika va kale ve wete oshinima osho itashi shiiva. Otashi dulika va kale tava tomhafana tava ti, ongahelipi omunhu wongaho ta dulu okupanga oukaume naJehova Kalunga? Ashike, Ombibeli oye tu shilipaleka kutya ohatu dulu okweehena popepi naKalunga.
2 Tatekulululwa Abraham okwa li a ehena popepi naKalunga. Jehova okwa li a popya kutya Abraham ‘okaume kaye.’ (Jesaja 41:8) Doshili, Jehova okwa li a tala ko Abraham e li kaume kaye. Abraham okwa li e na ekwatafano lopofingo naJehova la tya ngaho, molwaashi okwa li a “itavela” muye. (Jakob 2:23) Kunena, Jehova oha kala yo a “hokwa” ovo have mu longele tave linyengifwa kohole. (Deuteronomion 10:15) Eendjovo daye otadi tu ladipike tadi ti: ‘Eheneni popepi naKalunga, opo nee Ye ta ehene kunye.’ (Jakob 4:8, yelekanifa NW.) Eendjovo odo otadi tu shivi tu ninge sha notadi tu udanekele sha yo.
3. Jehova ote tu shivi tu ninge shike, nokwe tu udanekela yo shike?
3 Jehova ote tu shivi tu ehene popepi naye. Okwa hala tu pange oukaume naye, nokwe lilongekida oku tu tambula ko tu li ookaume kaye. Okwa udaneka kutya ngeenge otwa katuka eenghatu tu ehene popepi naye, naye ota ka ehena yo popepi nafye. Onghee hano, ohatu dulu okuhafela ‘eendafano nOmwene,’ neendafano la tya ngaho oli li oshinima sha fimanenena. * (Epsalme 25:14) Oshitya “eendafano” otashi yandje ediladilo lokukala hamu kundafana oiholekwa nakaume koye kopofingo elela.
4. Kaume kopofingo omunhu a tya ngahelipi, nongahelipi Jehova ha ulike kutya oku li kaume a tya ngaho kaavo va ehena popi naye?
4 Mbela ou na kaume kopofingo oo to dulu okukala we lineekelela oiholekwa yoye? Kaume a tya ngaho oku na ko nasha naave, nowe mu lineekela molwaashi omudiinini. Oho kala wa hafa neenghono ngeenge to mu lombwele oinima oyo ye ku hafifa. Oho kala u udite wa hekelekwa molwaashi ohe ku pwilikine nelitulemo nohe ku udile oukwao wananghali. Nokuli nonande vamwe otava monika va fa vehe wete eenghalo omo u li, ye oha kala e di wete. Sha faafana, ngeenge owa ehene popepi naKalunga, ota ka ninga Kaume koye kopofingo oo e ku fimaneka shili, e na ko nasha filufilu naave noku wete eenghalo omo u li. (Epsalme 103:14; 1 Petrus 5:7) Oto ka kala we mu lineekela filufilu molwaashi ou shi shii kutya omudiinini kwaavo ovadiinini kuye. (Epsalme 18:25, NW) Ndelenee, ohatu dulu ashike okupanga oukaume naKalunga molwaashi oye e shi ninga tashi shiiva.
Jehova okwe tu yeululila ondjila
5. Jehova okwe shi ninga ngahelipi tashi shiiva opo tu dule okweehena popi naye?
5 Molwaashi inatu wanenena, itatu dulu okweehena popepi naKalunga nopehe na ekwafo laye. (Epsalme 5:5) Omuyapostoli Paulus okwa ti: “Ndelenee Kalunga okwe tu hololela ohole yaye oku tu hola, Kristus eshi e tu fila fimbo twa li natango ovalunde.” (Ovaroma 5:8) Jehova okwa ninga elongekido opo Jesus a ‘yandje omwenyo waye u ninge oikulila yavahapu.’ (Mateus 20:28) Eitavelo letu mekuliloyambo olo ole shi ninga tashi shiiva opo tu ehene popepi naKalunga. Molwaashi Kalunga “oye a kala e tu hole tete,” okwa dika po ekanghameno opo tu dule okupanga oukaume naye. — 1 Johannes 4:19.
6, 7. (a) Otu shi shii ngahelipi kutya Jehova ke fi omunhu oo ita dulu okushiivika? (b) Jehova okwe tu lihololela meenghedi dilipi?
6 Jehova okwa katuka yo vali onghatu imwe eshi e tu lihololela. Opo u kale u na ekwatafano la kola naumwe, ou na okukala u mu shii nawa, nokukala wa hokwa nowa lenga omaukwatya aye neendjila daye. Ngeno Jehova okwa li omunhu oo ita dulu okushiivika, ngeno itatu dulu okweehena popepi naye. Ndele okwe tu lihololela, molwaashi okwa hala tu mu shiive. (Jesaja 45:19) Shimwe vali, okwe tu lihololela atusheni, mwa kwatelwa nokuli naavo va talika ko ve li ovadinwa pataleko lounyuni. — Mateus 11:25.
7 Jehova okwe tu lihololela ngahelipi? Oinima oyo a shita otai holola omaukwatya aye amwe, ngaashi eenghono daye dinenenene, ounongo waye uhe fi kuyelekwa nosho yo ohole yaye inenenene. (Ovaroma 1:20) Kakele koinima oyo a shita, ope na yo oshinima shimwe vali osho tashi tu hololele shihapu kombinga yaye. Jehova, e li Odjo inenenene yomauyelele, okwe tu lihololela mEendjovo daye, Ombibeli.
Tala “efilonghenda lOmwene”
8. Omolwashike taku dulu okutiwa kutya Ombibeli otai yandje oumbangi kutya Jehova oku tu hole?
8 Ombibeli otai yandje oumbangi kutya Jehova oku tu hole. Molwaashi okwe tu lihololela mEendjovo daye ta longifa omautumbulilo oo hatu dulu okuuda ko, itashi ulike ashike kutya oku tu hole, ndele otashi ulike yo kutya okwa hala tu mu shiive notu kale tu mu hole. Osho hatu lesha membo olo la fimanenena, Ombibeli, otashi tu kwafele tu mone “efilonghenda lOmwene” notashi tu linyengifa tu kale twa hala okweehena popepi naye. (Epsalme 90:17) Natu ka kundafaneni eenghedi dimwe tadi kumu omutima omo Jehova e tu lihololela mEendjovo daye.
9. Omaukwatya aKalunga amwe elipi a tumbulwa mOmbibeli?
9 Omishangwa oda popya luhapu shi na sha nomaukwatya aKalunga. Natu tale koihopaenenwa imwe. “Omwene oku hole ouyuki.” (Epsalme 37:28) Kalunga ‘omunene meenghono.’ (Job 37:23) “Aame omudiinini, Jehova osho ta ti.” (Jeremia 3:12, NW) “Ye omunongo [momutima, NW].” (Job 9:4) “Kalunga, omunefilonghenda, . . . omunanghenda, omunanheni, nomunene mouwanghenda nomoudiinini.” (Exodus 34:6) “Omwene, Ove u nonghedi iwa, u yadi ekufilo.” (Epsalme 86:5) Ngaashi sha tumbulwa metukulwa la tetekela, ope na oukwatya umwe wa denga mbada u dule omaukwatya makwao, noukwatya oo owa divilikwa taku ti: “Kalunga Oye ohole.” (1 Johannes 4:8) Ngeenge to dilonga komaukwatya oo matunhula, mbela ihae ku linyengifa u ehene popepi naKalunga oo ehe fi kuyelekwa nasha?
Ombibeli otai tu kwafele tu ehene popepi naJehova
10, 11. (a) Jehova okwa kwatela mo shike mEendjovo daye opo e tu kwafele tu shiive nawa omaukwatya aye? (b) Oshihopaenenwa shopaMbibeli shilipi tashi tu kwafele tu kale tu wete nghee eenghono daKalunga hadi longo?
10 Kakele koku tu lombwela omaukwatya aye, Jehova okwa yandja yo oihopaenenwa yokondadalunde mEendjovo daye i na sha nanghee a li a ulikila vamwe omaukwatya oo. Oihopaenenwa oyo otai yandje efano la twa olo tali tu kwafele tu ude ko nawa eembinga di lili noku lili domaukwatya aye, naasho otashi ke tu ehenifa popepi naye. Natu ka taleni koshihopaenenwa shonhumba.
11 Ombibeli oya popya kutya Kalunga oku na ‘eenghono dinene.’ (Jesaja 40:26) Ashike ohatu ka kumwa unene komutima ngeenge otwa lesha kombinga yanghee a li a pitifa Ovaisrael mEfuta Litilyana noku va fila oshisho fimbo va li mombuwa oule womido 40. Kala nee ngeno wa fa u wete omeva tae litumbu eshi Jehova a li ta tukaula omeva Efuta Litilyana. Faneka yo momadiladilo oye Ovaisrael, ovo tashi dulika va li omamiliyona atatu, tava ende pokati kefuta olo poukukutu, oo omeva okwa fikama a fa omakuma avali manenenene. (Exodus 14:21; 15:8) Diladila yo koumbangi oo tau ulike kutya Kalunga omunefiloshisho nomwaameni. Ofimbo Ovaisrael va li mombuwa okwa li e va kungulukifila omeva okudja memanya, nokwa li yo e va lokifila omanna, oo a li a fa eembuto ditoka. (Exodus 16:31; Numeri 20:11) Kungaho, Jehova ka li ashike a holola kutya oku na eenghono, ndele okwa li yo e di longifa opo a kwafele oshiwana shaye. Itashi tu shilipaleke tuu okushiiva kutya omailikano etu ohaa i kuKalunga omunaenghono oo e li “ehondamo letu neenghono detu, nekwafo linene li shii kulineekelwa momaudjuu”! — Epsalme 46:2.
12. Jehova okwa longifa ngahelipi omautumbulilo oo taa dulu oku tu kwafele tu mu “shiive”?
12 Jehova, oo e li molupe lopamhepo, okwa ninga shihapu opo e tu kwafele tu mu shiive. Tu li ovanhu vopambelela, itatu dulu okumona oishitwa yopamhepo molwaashi otwa ngabekwa. Ngeno Kalunga okwe tu lombwelele kombinga yaye ta longifa omautumbulilo opamhepo, ngeno otashi ka kala ashike sha fa omunhu ta kendabala okuyelifila omupofi shi na sha neholokepo laye, ta tumbula oinima ngaashi oluvala lomesho aye ile omavangwa oo e na. Onghee hano, Jehova okwe tu kwafela pahole tu mu “shiive” ta longifa omautumbulilo e li paunafangwa oo hatu dulu okuuda ko. Omafimbo amwe oha longifa omifefifo nomayelekanifo, te liyelekanifa noinima oyo tu shii. Okwe lipopya yo nokuli a fa e na oitukulwa yolutu ngaashi oyo i niwe kovanhu vopambelela. *
13. Jesaja 40:11 okwe tu kwafela tu kale twa fa tu wete shike momadiladilo, naasho oshi na oku tu kuma ngahelipi?
13 Didilika nghee Jehova a hokololwa muJesaja 40:11 taku ti oku li “ngaashi omufita ta lifa oimuna yaye, ta ongele oudjona momaoko aye ndee te va upatele ponhulo yaye.” Momushangwa oo Jehova ota faafanifwa nomufita oo ha humbata oudjona ‘nomaoko aye.’ Osho otashi ulike kutya Kalunga ota dulu okwaamena nokuyambidida oshiwana shaye, nokuli naavo va nghundipala unene. Ohatu dulu okukala tu udite twa amenwa koshi yeke laye linaenghono, molwaashi ngeenge otu li ovadiinini kuye, ite ke tu efa nandenande. (Ovaroma 8:38, 39) Jehova, Omufita Munenenene, oha humbata oudjona “ponhulo yaye,” oku shi popya pafaneko. Outumbulilo “ponhulo yaye,” otau ulike konghedi omo ovafita oikando imwe va li hava humbata oudjona ovo opo va dalwa, ve va ukata moikutu yavo. Osho otashi tu shilipaleke kutya Jehova oku tu hole nohe tu file oshisho pahole. Onghee hano, oshi li paushitwe okukala twa hala okweehena popepi naye.
‘Omona okwa hala oku mu holola’
14. Omolwashike taku dulu okutiwa kutya Jehova okwe liholola monghedi ihokwifa unenenene, okupitila muJesus?
14 Jehova okwe tu lihololela mEendjovo daye monghedi ihokwifa unenenene, okupitila mOmona waye, Jesus. Kape na oo ta dulu okuhopaenena filufilu onghedi yaJehova yokudiladila nosho yo omaliudo aye ile oku mu hepaulula nawanawa e dule Jesus. Osho osho shi li ngaho molwaashi Omona oo woshiveli okwa kala nale naXe fimbo oishitwa ikwao yopamhepo nosho yo eshito alishe ina li shitwa. (Ovakolossi 1:15) Jesus okwa li e shii nawa Jehova, nomolwaasho a popya a ti: “Kaku na ou ta shiiva Omona, Tate Oye tuu aeke, ndele kaku na ou ta shiiva Tate, Omona Oye tuu aeke, naau Omona a hala oku mu hololela.” (Lukas 10:22) Eshi Jesus a li kombada yedu, okwa li a holola Xe meenghedi mbali da fimana.
15, 16. Jesus okwa holola Xe meenghedi mbali dilipi?
15 Onghedi yotete: Omahongo aJesus otae tu kwafele tu shiive Xe. Jesus okwa popya kombinga yaJehova ta longifa omautumbulilo oo taa kumu omitima detu. Pashihopaenenwa, opo a yelife kutya Kalunga omunanghenda noha tambula ko ovanyoni ovo ve livela ombedi, okwa li a faafanifa Jehova naxe oo ha dimine po, oo a li a tunhukwa neenghono eshi a mona omonamati oo a li a kana a alukila keumbo. Xe oo okwa li a tondokela komonamati ndele te mu dingatele mofingo noku mu xupita. (Lukas 15:11-24) Jesus okwa ti yo kutya Jehova oha “shili” ovanamitimadiwa, molwaashi oku va hole pauhandimwe. (Johannes 6:44) Oha didilike yo nokayandja kanininini ngeenge ka wila poshi. Jesus okwa yelifa a ti: “Hano inamu tila; onye mu dule oiyandja ihapu.” (Mateus 10:29, 31) Nopehe na omalimbililo, otu udite twa nanwa kuKalunga a tya ngaho.
16 Onghedi onhivali: Oshihopaenenwa shaJesus otashi tu ulikile kutya Jehova okwa tya ngahelipi. Jesus okwa li a hopaenena Xe monghedi ya wanenena, nomolwaasho a popya a ti: “Ou [a] mona nge, oye a mona Tate.” (Johannes 14:9) Onghee hano, ngeenge hatu lesha omahokololo Omavangeli oo ta popi shi na sha nanghee Jesus kwa li ha kala e udite nosho yo onghedi omo a li ha ungaunga navamwe, ohatu ke lihongo okupitila muye kutya Jehova omunhu a tya ngahelipi. Oyo oyo onghedi ya denga mbada omo Jehova te tu hololele nawanawa omaukwatya aye. Omolwashike hatu dulu okutya ngaho?
17. Yelifa to longifa efaneko li na sha nanghee Jehova e tu kwafela tu ude ko kutya okwa tya ngahelipi.
17 Oku shi faneka: Diladila nee ngeno to kendabala okuyelifa kutya olune oshike. Otashi dulika u li yelife to longifa oitya. Ashike ngeenge owa popi shi na sha nomunhu wonhumba oo ta longo oilonga yolune, ove to ti nee kutya “Osho osho oshihopaenenwa sholune,” kungaho eityo loshitya “olune” otali ka kala la yela nawa nolipu okuudiwa ko. Jehova naye okwa ninga sha faafana opo e tu kwafele tu ude ko kutya okwa tya ngahelipi. Ine tu lombwela ashike shi na sha naye ta longifa oitya, ndele okwe tu pa yo oshihopaenenwa tashi hongo shOmona waye. Jesus okwa holola omaukwatya aKalunga okupitila moilonga nomeenghatu daye. Nonande omahokololo Omavangeli otaa popi shi na sha naJesus, Jehova okwa fa oye mwene ta ti: “Osho naanaa ndi li ngaho.” Omishangwa da nwefwa mo oda popya shike kombinga yaJesus eshi a li kombada yedu?
18. Jesus okwa li a ulika ngahelipi omaukwatya ngaashi eenghono, ouyuki nosho yo ounongo?
18 Jesus okwa ulika nawanawa omaukwatya aKalunga ane a tongomana. Okwa li a ulika eenghono daye eshi a velula ovanaudu, a palula ovafindjala nokunyumuna ovafi. Mepingafano novanhu ovo ve lihole vo vene nohava longifa nai eenghono davo, Jesus ke na efiku a longifile eenghono daye dokulonga oikumwifilonga molwouwa waye mwene ile a yahameke vamwe. (Mateus 4:2-4) Jesus okwa li e hole ouyuki. Okwa li a handuka shi li pauyuki eshi a mona ovalandifi ovakengeleledi tava nyokoma ovanhu. (Mateus 21:12, 13) Okwa li ha ungaunga nawa neehepele nosho yo ovafininikwa nopehe na onhondo, noku va kwafela va ‘tulumukife’ eemwenyo davo. (Mateus 11:4, 5, 28-30) Jesus okwa li a holola ounongo uhe fi kuyelekwa mokuhonga kwaye ‘e dule Salomo.’ (Mateus 12:42) Ashike Jesus ka li e hole okulimonikifa omolwounongo waye. Eendjovo daJesus oda li da hanga omitima dovanhu vongaho, molwaashi okwa li ha hongo monghedi ya yela, ipu okuudiwa ko notai hongo.
19, 20. (a) Jesus okwa ulika ngahelipi kutya okwa li oshihopaenenwa sha denga mbada shohole? (b) Oshike tu na okukaleka momadiladilo eshi hatu lesha nokudilonga koshihopaenenwa shaJesus?
19 Jesus oku li oshihopaenenwa sha denga mbada shohole. Pefimbo loukalele waye, okwa li ha ulike ohole meenghedi di lili noku lili, mwa kwatelwa oukwao wananghali nolukeno. Okwa li ha kala e uditile onghenda ovanhu ovo tava mono oixuna. Oukwao wananghali oo a li ha kala e uditile vamwe owa li hau mu linyengifa a katuke eenghatu. (Mateus 14:14) Nonande okwa li a velula ovanaudu nokwa palula ovo va li va fya ondjala, okwa li yo a ulika oukwao wananghali monghedi imwe ya fimanenena. Okwa li a kwafela vamwe va shiive, va tambule ko nova kale ve hole oshili i na sha nOuhamba waKalunga, oo tau ka etela ovanhu omauwa taa kalelele. (Markus 6:34; Lukas 4:43) Komesho yaaishe, Jesus okwa li a ulika ohole yokuheliholamwene eshi a yamba po nehalo liwa omwenyo waye omolwetu. — Johannes 15:13.
20 Onghee hano, itashi tu kumwifa eshi ovanhu vomido di lili noku lili novomomaputuko e lili noku lili va li hava nanenwa komulumenhu ou e na olukeno nosho yo omaliudo omoule. (Markus 10:13-16) Ndele eshi hatu lesha shi na sha noshihopaenenwa shaJesus nokudilonga kusho, natu kaleke alushe momadiladilo oushili oo kutya okwa li ha hopaenena filufilu Xe. — Ovaheberi 1:3.
Oshishangomwa shokukonakona osho tashi dulu oku tu kwafela
21, 22. Okukonga Jehova osha kwatela mo shike, nomoshishangomwa eshi omu na shike osho tashi tu kwafele moshinima osho?
21 Molwaashi Jehova okwe tu lihololela monghedi ya yela mEendjovo daye, osha yela kutya okwa hala tu ehene popepi naye. Ashike ihe tu kondjifa tu kale tu na ekwatafano liwa naye. Otu na oshinakuwanifwa shokukonga Jehova “fimbo ta monika.” (Jesaja 55:6) Okukonga Jehova osha kwatela mo okushiiva omaukwatya aye nosho yo eendjila daye ngaashi Ombibeli ye di tu hololela. Oshishangomwa eshi shokukonakona osha nuninwa oku ku kwafela moshinima osho.
22 Oto ka mona kutya embo eli ola tukulwa moitukulwa oyo tai kundafana omaukwatya aJehova ane a fimanenena: eenghono, ouyuki, ounongo nosho yo ohole. Pehovelo loshitukulwa keshe opa ngongwa oukwatya wonhumba. Omatukulwa opehovelo moshitukulwa keshe otaa kundafana shi na sha nanghee Jehova ha ulika meenghedi di lili noku lili oukwatya oo tau kundafanwa moshitukulwa keshe. Moshitukulwa keshe omu na yo etukulwa limwe olo la kundafana shi na nanghee Jesus a ulika oukwatya oo, nomu na yo etukulwa olo la kundafana shi na sha nanghee hatu dulu okuulika oukwatya oo mokukalamwenyo kwetu.
23, 24. (a) Yelifa kutya oimhungu oyo i na oshipalanyole “Omapulo okudilonga” oya nuninwa shike. (b) Okudilonga ohaku tu kwafele ngahelipi tu ehene popepi elela naKalunga?
23 Okudja metukulwa eli okuyuka komesho, omu na oimhungu ye likalekelwa i na oshipalanyole, “Omapulo okudilonga.” Pashihopaenenwa, tala koshimhungu osho shi li pepandja 24. Omishangwa nomapulo oo e li moshimhungu inaa nuninwa okweendulula etukulwa, ndele okwa nuninwa oku ku kwafela opo u dilonge keembinga dikwao da fimana odo da pamba osho sha kundafanwa moshitukulwa. Ongahelipi to dulu okumona ouwa pauyadi moimhungu oyo? Tala omishangwa adishe odo da etwa mo noku di lesha to konenene. Opo nee tala kepulo olo li li pomushangwa keshe, nokudilonga kenyamukulo lalo. Oto dulu yo okukonga omauyelele onhumba a wedwa po. Lipula omapulo a wedwa po ngaashi: ‘Ouyelele ou tau lombwele nge shike shi na sha naJehova? Owa kuma ngahelipi onghalamwenyo yange? Ongahelipi handi dulu oku u longifa opo ndi kwafele vamwe?’
24 Okudilonga kwa tya ngaho otaku ke tu kwafela tu ehene popepi elela naJehova. Omolwashike mbela? Ombibeli otai ulike kutya okudilonga ohaku kumu omutima. (Epsalme 19:15) Ngeenge otwa dilonga kwaasho twe lihonga kombinga yaKalunga tu na olupandu, ouyelele oo otau ka kuma omitima detu dopafaneko, omadiladilo nosho yo omaliudo etu, nokungaho otau ke tu linyengifa tu katuke eenghatu. Ohatu ka kala tu na ohole yomoule yokuhola Kalunga nohole oyo otai ke tu linyengifa tu kale twa hala oku mu hafifa e li Kaume ketu kopofingo elela. (1 Johannes 5:3) Opo tu kale tu na ekwatafano liwa naJehova, otu na okukala tu shii omaukwatya aye nosho yo eendjila daye. Ashike tete natu ka kundafaneni kombinga youkwatya waKalunga oo u li etomheno la fimanenena lokweehena popepi naye, noukwatya oo oo ouyapuki waye.
^ okat. 3 Shihokwifa, oshitya shOshiheberi osho sha tolokwa “eendafano” osha longifwa muAmos 3:7, omo mwa popiwa kutya Jehova Omwene Omunamapangelo aeshe oha hololele ovapiya vaye “omhangela” ile “oiholekwa” (NW) yaye, sha hala okutya, he va shiivifile komesho yefimbo osho a lalakanena oku ka ninga.
^ okat. 12 Pashihopaenenwa, Ombibeli otai popi shi na sha noshipala shaKalunga, omesho, omatwi, eyulu, okanya, omaoko, nosho yo eemhadi daye. (Epsalme 18:16; 27:8; 44:4; Jesaja 60:13; Mateus 4:4; 1 Petrus 3:12) Ndele osho inashi hala okutya Jehova oku na lela oinhimbu yolutu ya tya ngaho ngaashi ovanhu vokombada yedu. Oo omupopyo ashike wopafaneko ngaashi ashike ha popiwa taku ti oku li “emanya,” ile ‘oshikelelifo.’ — Deuteronomion 32:4; Epsalme 84:11.


text:
Mbela oukalele woye owa fa ngoo omume?
OUKALELE wetu owa fimana neenghono. Ndele hakeshe umwe oo hatu udifile ha mono kutya owa fimana. Nonande ovanhu ove na ohokwe mwaasho Ombiibeli tai ti, haalushe hava kala ve udite kutya osha fimana okukonakona Ombiibeli nafye.
Natu ka taleni koshihopaenenwa shaGavin. Okwa kala he uya kokwoongala, ashike ka li a hala okukonakona Ombiibeli. Okwa ti kutya okwa li e na eshiivo linini kombinga yOmbiibeli noka li a hala shi shiivike. Okwa li a tila okupulwa a ninge oshilyo shelongelokalunga molwaashi ka li a hala okupukifwa. Ove oto diladila ngahelipi? Osha li ngoo tashi shiiva okukwafela Gavin? Diladila kouwa oo omunhu ha mono momahongo Ombiibeli. Jehova okwa li a lombwela Ovaisrael ta ti: ‘Eendjovo dange nadi kunguluke ngaashi omume, ngaashi odula yomudimbi tai loko oxuluxulu.’ (Deuteronomion 31:19, 30; 32:2) Natu ka konakoneni oinima imwe i na sha nomume nokuyelekanifa oukalele wetu nayo opo tu dule okukwafela nawa “ovanhu aveshe.” — 1 Timoteus 2:3, 4.
OMEITYO LILIPI OUKALELE WETU WA FA OMUME?
Omume ohai wile kanini nakanini. Omume ohai holoka po kanini nakanini eshi oshimuke osho shili momhepo tashi lundulukile mouta vanini vomeva. Ongahelipi eendjovo daJehova da li da ‘kunguluka ngaashi omume’ tai wile? Moses okwa li ha popi noshiwana shaye nonghenda, nondjele nosho yo monghedi oyo tai ulike kutya oku na ko nasha nasho. Ngeenge otwa fimaneka osho vamwe va itavela, kungaho ohatu ka hopaenena Moses. Otu na okukala hatu va ladipike va diladile moule nokuninga omatokolo kuvo vene. Ngeenge otwa ulike kutya otu na ko nasha navo, otava ka kala va halelela okutambula ko eshi hatu va hongo, nokungaho ohatu ka pondola moukalele.
Omume ohai talaleke. Oukalele wetu otau ka talaleka vamwe ngeenge otwa longifa omikalo da yoolokafana opo tu va honge shihapu kombinga yoshili. Omumwatate Chris oo a li a kendabala okuhovela ekonakonombiibeli naGavin, ka li e mu fininika. Ponhele yaasho, okwa kendabala okulongifa omikalo da yoolokafana opo a kwafele Gavin a kale a mangulukila eenghundafana di na sha nOmbiibeli. Chris okwa li a lombwela Gavin kutya Ombiibeli oi na etumwalaka la fimana, nokulihonga kombinga yetumwalaka olo otashi ke mu kwafela a dule okushikula nawa osho tashi kundafanwa pokwoongala. Opo nee, Chris okwe mu yelifila nghee omaxunganeko Ombiibeli e mu kwafela a kale a tomhwa kutya Ombiibeli oi li paushili. Oshidjemo, ova ka kala hava kundafana kombinga yanghee omaxunganeko mahapu Ombiibeli a wanifwa. Eenghundafana odo oda li da talaleka Gavin, nolwanima okwa ka tambula ko ekonakonombiibeli.
Omume ohai mwenyopaleke. Pefimbo lokwenye muIsrael ohamu kala mwa kukuta molwaashi odula ohai dulu okukala inai loka oule weemwedi dihapu. Ngeenge kape na oshimuke osho hashi etwa komume, oimeno ohai nganye fiyo ya fya. Jehova okwa xunganeka nale kutya pefimbo letu otapa ka kala onghalo tai yelekanifwa noshikukuta, ovanhu tava ka fya enota ‘lokuuda eendjovo daKalunga.’ (Amos 8:11) Okwa xunganeka yo kutya ovavaekwa otava ka kala “ngaashi omume hai di kOmwene” eshi tava udifa onghundana iwa yOuhamba tava kwafelwa ‘keedi’ dimwe. (Mika 5:6; Johannes 10:16) Etumwalaka olo hatu udifa olimwe lomomafiloshisho aJehova okuyandja omwenyo kwaavo va fya enota loshili. Mbela otwa lenga ngoo etumwalaka la tya ngaho?
Omume oshali ya dja kuJehova. (Deuteronomion 33:13) Oilonga yetu yokuudifa otai dulu okukala enangekonoupuna kwaavo tava pwilikine. Ekonakonombiibeli ola li enangekonoupuna kuGavin molwaashi ole mu kwafela a mone omanyamukulo omapulo aeshe oo a li e na. Okwa ninga exumokomesho meendelelo, a ninginifwa nopaife ota hafele oilonga yokuudifa onghundana iwa yOuhamba pamwe nomukulukadi waye Joyce.
KALA WA LENGA OUKALELE WOYE
Okuyelekanifa oilonga yetu yokuudifa nomume otaku tu kwafele yo tu ude ko kutya eenghendabala odo hatu ningi pauhandimwe moukalele oda fimana. Ngahelipi mbela? Okata kamwe komeva itaka kwafa sha naanaa, ndele ngeenge ovahapu otava tutike edu. Sha faafana, osho hatu ningi pauhandimwe moukalele otashi dulika shi monike shinini neenghono. Ashike ngeenge eenghendabala dEendombwedi omamiliyona oda tulwa kumwe, otadi ka ulika kutya oundombwedi owa yandjwa ‘koiwana aishe.’ (Mateus 24:14) Mbela oukalele wetu ou li ngoo enangeko noupuna kuvakwetu la dja kuJehova? Nopehe na omalimbililo, etumwalaka letu otali ka kala ngaashi omume oyo hai wile kanini nakanini, hai talaleke nohai mwenyopaleke.


text:
Omapulo a dja kovaleshi
Omulumenhu oo e noishangifo moshiya shaye nosho yo ovalumenhu vahamano ovo ve noiti yokuhanauna momake avo, ovo va popiwa memoniko laHesekiel, ove lile po oolyelye?
Ove lile po omatangakwaita omeulu oo a li a kufa ombinga mokuhanauna po Jerusalem notaa ka kufa natango ombinga mehanaunepo lounyuni woukolokoshi waSatana puHarmagedon. Eli eudeko la pepalekwa. Omolwashike la li la pumbwa okupepalekwa?
Manga omudo 607 K.O.P. inau fika, Jehova okwa hangwa a ulikila Hesekiel emoniko li na sha naasho sha li tashi ka ningwa muJerusalem fimbo inashi hanaunwa po. Memoniko olo, Hesekiel okwa mona mo oinima ii ihapu tai ningwa. Opo nee okwa mona ovalumenhu vahamano ovo keshe umwe e “noiti yokuhanauna meke laye.” Ovalumenhu ovo ova li pamwe nomulumenhu e na “oshikutu sholiina” nosho yo “oishangifo moshiya shaye.” (Hesekiel 8:6-12; 9:2, 3) Omulumenhu oo okwa li a lombwelwa a ye moshilando ndele ta ningi “edidiliko meembaba doipala yovalumenhu ava hava keme nokunyik’ oluhodi omolwoixuna aishe ei ya ningwa mo.” Opo nee ovalumenhu vahamano ovo ve noiti yokuhanauna ova li va lombwelwa va dipae aveshe ovo ve li moshilando vehe na edidiliko. (Hesekiel 9:4-7) Oshike osho hatu dulu okulihonga memoniko olo, nomulumenhu oo e noishangifo moshiya shaye olyelye?
Hesekiel okwa mona emoniko olo momudo 612 K.O.P. Emoniko olo ola li exunganeko olo tete la wanifwa konima yomido nhano eshi Jehova a efa etangakwaita laBabilon li hanaune po Jerusalem. Jehova okwa longifa Ovababilon monghedi oyo opo a handukile ovanhu vomoshiwana shaye ovo ihava dulika. (Jeremia 25:9, 15-18) Mbela oshike sha li sha ningilwa Ovajuda ovo va li itava tu kumwe noinima ii oyo ya li tai ningwa moshilando osho? Jehova okwa li a shilipaleka kutya ova xupifwa.
Memoniko olo Hesekiel a ulikilwa, ka li a didilika nande omunhu monghedi yolela ile a kufa ombinga mehanauno loshilando osho. Ponhele yaasho, ovaengeli ovo va li va kwatela komesho ehanauno laJerusalem. Onghee hano, exunganeko olo ole tu pa omhito tu mone osho hashi ningwa meulu. Jehova okwa lombwela ovaengeli vaye va unganeke ehanauno lovakolokoshi nokushilipaleka kutya ovayuki ova xupifwa. *
Exunganeko olo otali ka wanifwa yo monakwiiwa. Nale otwa li hatu ti kutya omulumenhu oo e noishangifo moshiya shaye oku lile po ovavaekwa ovo ve li momwenyo kombada yedu. Okwa li yo hatu ti kutya ovanhu ohava didilikilwa exupifo ngeenge va pwilikine nokutambula ko onghundana iwa oyo hatu udifa. Ndele efimbo opo la di ko, osha li sha yela mo nawa kutya otwa pumbwa okulundulula eudeko letu li na sha nexunganeko olo. Otwe li honga muMateus 25:31-33 kutya Jesus oye mwene ta ka yoolola nokutokola ovanhu. Osho ote ke shi ninga monakwiiwa pefimbo loudjuu munene. Pefimbo olo, ovo va tokolwa ve li eedi otava ka xupifwa, naavo va tokolwa ve li oikombo otava ka hanaunwa po.
Mbela oshike hatu lihongo memoniko laHesekiel? Apa ota pa landula oilihongomwa itano:
Manga Jerusalem ina shi hanaunwa po, Hesekiel nosho yo Jeremia naJesaja ova li va londwela ovanhu kombinga yaasho sha li tashi ka ningilwa oshilando osho. Ova li va fa ovanangeli, ngaashi Daniel a li. Kunena Jehova ota longifa okangudu kanini kovavaekwa mokuhonga nomokulondwela ovanhu ofimbo oudjuu munene inau hovela. Paulelalela, oshiwana shaKalunga ashishe osho shi li ovapiya vaKristus ohashi kufa ombinga moshilonga shokulondwela ovanhu. — Mateus 24:45-47.
Ngaashi ashike Hesekiel, oshiwana shaJehova kunena ihashi didilike ovo tava ka xupifwa. Ponhele yaasho, ohashi udifa nokulondwela ovanhu kombinga yaasho tashi ka ningwa monakwiiwa. Oshilonga osho shokuudifa ohashi longwa mounyuni aushe kekwafo lovaengeli. — Ehololo 14:6.
Ngaashi ashike ovo va li va xupifwa pefimbo laHesekiel, ovo tava ka xupifwa monakwiiwa itava ka kala ve na edidiliko lolela meembaba doipala yavo. Oshike osho ovanhu ve na okuninga opo va xupe poudjuu munene? Ngeenge ova londwelwa, ove na okulihonga okuhopaenena Kristus, okuliyapulila Kalunga nosho yo okuyambidida ovamwaxe vaKristus moshilonga shokuudifa onghundana iwa. (Mateus 25:35-40) Pefimbo loudjuu munene otava ka pewa edidiliko, sha hala kutya, otava ka hoololwa mo va xupifwe.
Omulumenhu oo e noishangifo, oku lile po Jesus. Pefimbo loudjuu munene, Jesus ota ka didilika ongudu inene eshi te ke i tokola i li eedi. Opo nee otai ka kala i na omhito yokukala nomwenyo fiyo alushe kombada yedu. — Mateus 25:34, 46. *
Kunena ovalumenhu vahamano ovo ve noiti yokuhanauna otava faneke etangakwaita lomeulu olo tali wilikwa kuJesus. Mafiku otali ka hanauna po oiwana nokuxulifa po oukolokoshi. — Hesekiel 10:2, 6, 7; Ehololo 19:11-21.
Oshilihongomwa osho hatu lihongo memoniko olo otashi tu kwafele tu kale tu na elineekelo kutya Jehova ita ka hanauna po ovayuki pamwe novakolokoshi. (2 Petrus 2:9; 3:9) Oshilihongomwa osho otashi tu dimbulukifa yo kutya oshilonga shokuudifa osha fimanenena pefimbo letu. Keshe umwe okwa pumbwa okuuda elondwelo olo fimbo exulilo ina li fika. — Mateus 24:14.
^ okat. 6 Ovo va li va xupifwa, ngaashi Baruk (hamushanga waJeremia), Ebed-Melek Omuetiopia nosho yo Ovarekabi, kava li ve na edidiliko lolela meembaba doipala yavo. (Jeremia 35:1-19; 39:15-18; 45:1-5) Edidiliko olo lopafaneko ola li ashike tali ti kutya otava ka xupifwa.
^ okat. 12 Ovavaekwa ovadiinini itava ka pumbwa okudidilikwa opo va xupe. Ponhele yaasho, otava ka pewa edidiliko lavo laxuuninwa tashi dulika fimbo inava fya ile fimbo oudjuu munene u li pokuhovela. — Ehololo 7:1, 3.